title: Jääski

text: Jääsken asukkaat sijoitettiin talvisodan jälkeen ensisijaisesti Satakuntaan, mutta jatkosodan jälkeen ensisijaisesti Kymenlaaksoon (Elimäki, Anjala, Iitti). Jääskeläisiä hajaantui ympäri Suomen.


title: Jääski

text:
Jo Satakunnassa 1940 oli perustettu Jääski-seura perinnetyöhön, mutta toiminta loppui kun jatkosodan aikana karjalaiset pääsivät palaamaan takaisin vallatuille alueille.
Vuonna 1950 Imatralla perustettiin Jääski-Säätiö, joka alkoi järjestää Jääsken pitäjäjuhlia.


title: Jääski

text: Vuonna 1984 perustettiin Jääsken pitäjäyhdistys, joka kymmenen vuotta myöhemmin muutti nimekseen Jääski-seura. Se pitää yllä Jääsken ja Enson perinteitä järjestämällä vuosittain pitäjäjuhlia, julkaisemalla Jääskeläinen -lehteä, kokoamalla pitäjän perinneaineistoa ja valokuvia. Jääski-seuran noin 5 000 kuvaa sisältävä valokuva-arkisto on sijoitettu Imatran kaupunginmuseoon. Seuralla on paikalliskerhoja eri puolilla Suomea. Jääski-seuran puheenjohtajana ovat toimineet rehtori Toivo Lyyra 1984-1993, toimituspäällikkö Antti O. Arponen 1994-2001 ja toimitusjohtaja (entinen europarlamentaarikko) Kyösti Toivonen 2002-2009, nykyinen puheenjohtaja on Kirsi Juura Kouvolasta, varapuheenjohtajat Minna Raskinen Sippolasta ja Juha Penna Imatralta. Varapuheenjohtajana toimi aiemmin valtioneuvos Riitta Uosukainen, eduskunnan pitkäaikainen puhemies ja nykyajan tunnetuin syntyperäinen jääskeläinen. Seurassa oli parhaimmillaan 1990-luvulla noin 1500 jäsentä. 2018 jäseniä on yli 700.


title: Himene tarava

text: Himene tarava on eräs oseanialaisen musiikin tyylilaji. Sitä lauletaan kuorossa useimmiten ilman soitinsäestystä. Himene tarava on lähtöisin Tahitista ja se on yleistä ympäri Ranskan Polynesiaa ja Cookinsaaria. Muun muassa The Tahitian Choir -yhtye on levyttänyt himene taravaa.


title: Hermione Granger

text: Hermione Jean Granger (s. 19. syyskuuta 1979) on kuvitteellinen henkilö, kirjailija J. K. Rowlingin kirjoittamassa Harry Potter -kirjasarjassa. Emma Watson on näytellyt Hermionea kaikissa julkaistuissa Harry Potter -elokuvissa.


title: Hermione Granger

text: Hermione opiskelee Tylypahkan noitien ja velhojen koulussa. Hän on jästisyntyinen. Hermionen ystäviä ovat Harry Potter ja Ron Weasley. Hänen vanhempansa ovat ammatiltaan hammaslääkäreitä. Hän on perheen ainoa lapsi. Lisäksi Hermione omistaa Koukkujalka-nimisen sekarotuisen kissan, jonka toinen vanhempi on gäätä. Myöhemmin Hermione jätti Koukkujalan Kotikoloon Ginnyn hoiviin ennen seitsemättä kouluvuottaan. Ei ole tiedossa palautettiinko Koukkujalka Hermionelle Toisen Velhosodan jälkeen Voldemortin kukistuttua.


title: Hermione Granger

text: Hermione on vuosikurssinsa vanhin ja kaikin puolin viisain oppilas. Koska Tylypahkassa aloitetaan koulu 1. syyskuuta, Hermione olisi ollut liian nuori Harrya ja Ronia ylemmälle luokalle, joten hän aloitti koulun hieman ennen kuin täytti 12. Tylypahkassa opiskeleminen aloitetaan 11-vuotiaana.


title: Hermione Granger

text: Hermionella on tuuheat, pörröttävät vaaleanruskeat hiukset ja kastanjanruskeat silmät. Hänellä on selkä hieman kumarassa johtuen painavien kirjojen kantamisesta. Hermionen yleisimmät vaatteet ovat koulupuku ja vapaa-ajan asuna farkut ja paita. Kirjasarjan alussa hänellä on melko isot etuhampaat, mutta teoksessa Harry Potter ja liekehtivä pikari Matami Pomfrey taikoi ne tavallisen kokoisiksi.


title: Hermione Granger

text: Hermione Granger on kasvanut jästivanhempiensa luona tietämättä olevansa noita. Täyttäessään 11-vuotta hänelle selviää, että hän on noita ja hänet on kutsuttu opiskelemaan Albus Dumbledoren johtamaan velhokoulu Tylypahkaan. Heti ensimmäisenä vuotenaan hän tutustuu Harry Potteriin, joka on yksi velhomaailman tunnetuimmista henkilöistä, vaikka on itse saanut tietää velhoudestaan vasta samaan aikaan kuin Hermione. Hermionesta tulee toinen Harryn parhaista ystävistä Ron Weasleyn ohella. Aluksi Hermione ei ollut heidän ystävänsä lähinnä siksi, koska Ron inhosi hänen kaikkitietävyyttään. Kun Harry ja Ron pelastivat hänet vuorenpeikon kynsistä ja Hermione auttoi vastapalvelukseksi heitä sen jälkeen joutumasta hankaluuksiin opettajien kanssa kyseisen tapauksen takia, heistä tuli kirjasarjan tunnettu ystävyyskolmikko. Ginny Weasleytä lukuun ottamatta Hermionen seurassa ei liiemmin esiinny muita tyttöjä hänen ystävinään, vaan hän on pääasiallisesti koko ajan vain Harryn ja Ronin kanssa.


title: Hermione Granger

text: Hermione on luonteeltaan ahkera ja innokas opiskelija. Hän osoittautuu hyvin pian yhdeksi taitavimmista noidista, joita koulussa opiskelee. Hermione tuntuu osaavan oppikirjat ulkoa jo ennen kuin muut ovat edes avanneet niitä ja oppii loitsut nopeasti. Hän onkin vuosikurssinsa paras oppilas ja yksi koulun parhaita. Vaikka hänen tietämystään myös ihaillaan, jotkut pitävät häntä lähinnä ärsyttävänä ja kaikkitietävänä tyttönä, joka koettaa päteä jokaisen tilaisuuden tullen. Tästä syystä häntä pidetään usein kunnianhimoisena vaikkei hän ehkä tarkoituksella ole sitä, eikä hän ole itseriittoinen kuten esimerkiksi Ronin isoveli Percy Weasley. Teoksessa Harry Potter ja Azkabanin vanki Hermionen opiskellessa kolmannella luokalla, hänen tiedonhalunsa on niin suuri, että hän joutuu kääntämään aikaa ja elämään saman tunnin kahteen kertaan päästäkseen kaikille haluamilleen oppitunneille. Hermionella on kuitenkin hänen älykkyydestään ja kirjaviisaudestaan huolimatta myös tunneälyä. Hän on hyvä kuuntelemaan ja on empaattinen toisia kohtaan. Silloin kun hän ei jaksa tiettyyn pisteeseen asti enää kritisoida tai nuhdella Harryn ja Ronin tapoja toimia, esimerkiksi koulutehtävien teossa, hän auttaa heitä avuliaasti.


title: Hermione Granger

text: Kun Teoksessa Harry Potter ja liekehtivä pikari Hermione saa tietää kotitonttujen asemasta Tylypahkassa, hän perustaa heti vimmoissaan S.Y.L.K.Y-nimisen yhdistyksen (Samat Yhteiset Lait Kotitontuille-Yhdistys), jossa hän yrittää lannistumatta vaikuttaa kotitonttujen oikeuksiin: esimerkiksi, että he saisivat palkkaa työstä. Harrya ja Ronia ei kovinkaan innosta antaa vastakaikua Hermionen aktiviteetille, mikä vaikuttaa täysin toivottomalta.


title: Hermione Granger

text: Hermione valitaan viidentenä kouluvuonnaan teoksessa Harry Potter ja Feeniksin kilta tupansa valvojaoppilaaksi.


title: Hermione Granger

text: Hermionen ystävyys on usein osoittautunut Harry Potterille kultaakin arvokkaammaksi ja Harry mainitseekin teoksessa Harry Potter ja kuoleman varjelukset, että Hermione on kuin sisko hänelle. Hermionen hyvä tiedonhakutaito on auttanut ystävykset monesta pulasta. Kuudentena opiskeluvuotenaan teoksessa Harry Potter ja puoliverinen prinssi Harry ja Ron järkyttyvät, kun Hermione ei löydäkään selitystä oudolle Hirnyrkki-sanalle. Hermionen järkytys tuntuu olevan vieläkin suurempi, sillä koulun kirjasto ei ole kuin kerran aikaisemmin pettänyt hänen luottamuksensa. Harry ja Ron eivät aina noudata tai usko Hermionen neuvoja koska he eivät aina jaksa kuunnella hänen iänikuista, " tärkeilevää nalkutustaan" ja sen takia he useimmiten joutuvatkin ikävyyksiin.


title: Hermione Granger

text: Mitä Hermionen rakkauselämään tulee, hän tutustuu neljäntenä kouluvuotenaan kuuluisaan huispaajaan Viktor Krumiin. Romaanissa Harry Potter ja puoliverinen prinssi vuorostaan Hermione joutuu seuraamaan mustasukkaisena vierestä, kun Ron alkaa seurustella Lavender Brownin kanssa. Kostoksi Ronille, neuvokas Hermione alkaa tapailemaan Cormac McLaggenin kanssa. Heidän yhteinen aikansa jää lyhyeksi, kun Hermione tajuaa, ettei voi kostaa toisen ihmisen kustannuksella. Hermione on myös aikoinaan ollut ihastunut pimeyden voimilta suojautumisen opettajaan Gilderoy Lockhartiin, vaikkei hän sitä myöntänytkään. Hermione alkaa seurustella Ronin kanssa Tylypahkan lopputaistelun jälkeen.


title: Hermione Granger

text: Viimeisessä kirjassa Hermione lähtee Harryn ja Ronin kanssa etsimään Voldemortin hirnyrkkejä, eikä siis jää Tylypahkaan seitsemänneksi kouluvuodekseen. Suojellakseen vanhempiaan kuolonsyöjiltä hän tekee näille muistiloitsun saaden nämä muuttamaan Australiaan toisen henkilöllisyyden alla ja unohtamaan, että heillä on tytär.


title: Hermione Granger

text: Hermione on korvaamaton apu ystävilleen muun muassa kehitellessään keinoja, joilla ympäri maan matkustaminen tulee kolmikolle helpommaksi ja pelastaessaan Ronin verenhukalta. Hermione käy myös Harryn kanssa tämän vanhempien haudalla ja auttaa tätä pelastumaan Voldemortin Nagini-käärmeen hyökkäykseltä. Harryn, Ronin ja Hermionen jäädessä kuolonsyöjien käsiin nämä kiduttavat Hermionea, mutta hän pääsee pakenemaan.


title: Hermione Granger

text: Ennen Tylypahkan taistelun alkua, kun Harryn tie eroaa hetkeksi Ronista ja Hermionesta, kaksikko lähtee salaisuuksien kammioon etsimään basiliskin hampaita, joilla voi tuhota hirnyrkin. Vaikka idea oli kokonaan Ronin, hän antoi Hermionelle kunnian tuhota Puuskupuhin kuppi, joka oli ollut heidän hallussaan jo jonkin aikaa. Ratkaisevan, Tylypahkassa käytävän taistelun hetkillä Hermione ja Ron suutelevat, kun Ron lopulta ymmärtää Hermionen kannan kotitonttujen suhteen ja myös sanoo sen sävyyn, että tarkoittaa totta. Voldemortin kukistumisen jälkeen Hermione oli ainoa, joka suoritti seitsemännen vuosikurssinsa loppuun Harryn, Ronin ja Nevillen mentyä Kingsleyn järjestämään aurorikoulutukseen.


title: Hermione Granger

text: Epilogikappaleessa kerrotaan, että yhdeksäntoista vuotta myöhemmin Hermione ja Ron ovat naimisissa ja heillä on kaksi lasta, Rose ja Hugo. Hermione ja Ron ovat Harryn pojan James Siriuksen kummeja. J. K Rowling on myös kertonut, että Hermione työskentelee taikaministeriössä taikalainvartijaosastolla. Myöhemmin Harry Potter ja kirottu lapsi -näytelmässä paljastetaan että Hermionesta tuli uusi Taikaministeri Kingsley Kahlesalvan jäätyä eläkkeelle vuonna 2019.


title: Hermione Granger

text: Vuonna 2014 kirjailija J. K. Rowling arveli haastattelussa, että hän oli päättänyt Ronin ja Hermionen avioliitosta liian varhaisessa vaiheessa ja pitänyt liian lujasti kiinni tästä ratkaisustaan.


title: Hermione Granger

text: Kun Harryn poika Albus ja Dracon poika Scorpius yrittivät ajankääntäjällä estää Cedric Diggoryn kuoleman he loivat aikajanan, jossa Hermionesta oli tullut taikaministerin sijaan pimeyden voimilta suojautumisen opettaja. Hermione ja Ron eivät koskaan rakastuneet toisiinsa eivätkä mennet keskenään naimisiin jolloin Rose ja Hugo eivät koskaan syntyneet. Hermionesta oli tämän seurauksena tullut ilkeä ja katkeroitunut. Albus sai kokea tämän kun Hermione otti häneltä pois yli 80 pistettä oppitunnilla. Myöhemmin Ron keskusteli Hermionen kanssa siitä että Albuksen aiemmin kertomat väitteet heidän kahden suhteestaan olivat tyhmiä ja että heidän tulisi jatkossa olla vain ystäviä. Myöhemmin toisessa aikajanassa Hermione oli Ronin ohella ainoa elossa oleva Albuksen kaartin jäsen Voldemortin hallitsemassa maailmassa. Hermione ja Ron hämmästyivät kun Scorpius kertoi heidän olevan naimisissa oikeassa aikajanassa ja että heillä on lapsia. Hermione auttoi Scorpiusta kumoamaan ajankääntäjällä ensimmäisen koetuksen tapahtumat ja palattuaan takaisin ankeuttajat hyökkäsivät heidän kimppuunsa ja Hermione ja Ron suutelivat toisiaan ennen kuin ankeuttajat antoivat heille ankeuttajan suudelman. Scorpius onnistui ajankääntäjällä peruuttamaan toisen koetuksen tapahtumat ja palauttamaan normaalin aikajanan, jossa Hermione oli taikaministeri ja naimisissa Ronin kanssa.


title: Kristillinen mytologia

text: Kristillinen mytologia eli kristillinen tarusto on suppeassa merkityksessä kokoelma taruja, jotka ovat muodostuneet Uuden testamentin ympärille, tai jotka kertovat pyhimysten elämästä. Kristinopin mukaan nämä tarinat eivät suoraan puutu kristinuskon tärkeimpiin kysymyksiin vaan selittävät uskontoa vertauskuvallisesti. Esimerkkejä kristillisestä tarustosta ovat Pontius Pilatuksen urasta kertovat legendat, suomalainen legenda Savilinnut, joka kertoo Jeesuksen luoneen linnut savesta (peräisin "Tuomaan lapsuusevankeliumista"), tai osa Kuningas Arthurin tarinoista ja Graalin maljan etsinnästä (alun perin nämä kertomukset kuuluivat muun muassa kelttiläiseen tarustoon).


title: Tuvalun musiikki

text: Oseaniassa sijaitsevan saarivaltio Tuvalun musiikki koostuu pääasiassa tanssimusiikista. Perinteisiin tansseihin kuuluvat muun muassa fakanau sekä fakaseasea. Tuvalussa yleinen musiikin tyylilaji on myös kupu, joka on usein hautajaisissa laulettava laulu.


title: Kalmo

text: Kalmo on kuollut ihmisen ruumis.


title: Kalmo

text: Termi "kalmo" on uudissana. Jo Agricolan aikana sana "ruumis" merkitsi sekä elävää että kuollutta ihmisen ruumista. Vuonna 1945 lääkäripiireissä haluttiin muodostaa lääketieteeseen käsite, joka erottelisi nämä kaksi, erityisesti koska vasta lääketieteen sanastoon kehitetty tekosana "keho" oli laajentunut yleiskieleen ja aiheuttanut sen, että osuvamman sanan puutteessa "ruumis" alkoi tarkentua merkitsemään "kuollutta ruumista". Vuonna 1948 vasta perustettu Kielitoimisto kehitti uuden sanan "kalmo", merkitsemään kuollutta ruumista.


title: Kalmo

text: Kalmo on luotu vanhasta sanasta kalma, joka tarkoittaa sekin kuollutta ruumista, mutta myös kuolemaa, ja lisäksi kansanperinteissa useita kuolemaan liittyviä yliluonnollisia ilmiöitä.


title: Elia Kazan

text: Elia Kazan ("Elia Kasanioglou"; 7. syyskuuta 1909 Istanbul – 28. syyskuuta 2003 New York) oli yhdysvaltalainen teatteri- ja elokuvaohjaaja. Kazan syntyi entisessä Osmanien valtakunnassa, joka nykyään on Turkki.


title: Elia Kazan

text: Kazan sai kaksi parhaan ohjauksen Oscar-palkintoa, vuonna 1947 elokuvasta "Hiljainen sopimus" ja 1955 "Alastomasta satamasta". Lisäksi hän oli ehdolla elokuvista "Viettelyksen vaunu", "Eedenistä itään" ja "America, America!", josta hän sai lisäksi ehdokkuuden parhaasta elokuvasta (tuottajana) ja parhaasta alkuperäiskäsikirjoituksesta. Hän työskenteli useiden aikansa huippunäyttelijöiden kanssa: muun muassa Marlon Brandon ja Vivien Leighin kanssa elokuvassa "Viettelyksen vaunu" ja James Deanin kanssa elokuvassa "Eedenistä itään".


title: Elia Kazan

text: Kazan kuuluu yhdessä Cheryl Crawfordin ja Robert Lewisin kanssa New Yorkin maineikkaan Actors Studion perustajiin. Studio aloitti toimintansa 1947.


title: Elia Kazan

text: Kazan menetti monien ihmisten kunnioituksen ilmiantamalla vasemmistosuuntautuneita entisiä työtovereitaan sodanjälkeisten kommunistivainojen aikana. Vielä vuonna 1999, kun hän sai Oscarin elämäntyöstään, osa gaalayleisöstä protestoi.


title: Virtual XI

text: Virtual XI on brittiläisen heavy metal -yhtye Iron Maidenin yhdestoista studioalbumi. Albumi julkaistiin 23. maaliskuuta 1998, ja albumin tuottajina toimivat yhtyeen basisti Steve Harris ja myös yhtyen edellisellä studioalbumilla "The X Factor" yhteistyötä yhtyeen kanssa tehnyt Nigel Green. Albumi jäi Iron Maidenin ja laulaja Blaze Bayleyn viimeiseksi studioalbumiksi, sillä yhtyeessä jo ennen Bayleyta vaikuttanut Bruce Dickinson teki paluun yhtyeeseen albumia seuranneen Virtual XI World Tour -maailmankiertueen päätyttyä.


title: Virtual XI

text: "The X Factorin" tapaisesti myös "Virtual XI" jakoi ilmestyessään yhtyeen fanien mielipiteitä jyrkästi. Albumi nousi Suomessa albumilistan kuudenneksi ja yhtyeen kotimaassa Britannian albumilistalla sijalle 16, ja se on heikoimmin yhtyeen kotimaan listoilla menestynyt Iron Maidenin studioalbumi. Albumilta julkaistiin kaksi Singleä: ”The Angel and the Gambler” (brittilistan 18.) ja ”Futureal”, joka ei noussut listoille. Molemmista kappaleista tehtiin myös musiikkivideot.


title: Virtual XI

text: Albumin kansikuvan piirsi Melvyn Grant, joka oli aiemmin piirtänyt kansikuvan myös vuonna 1992 julkaistuun "Fear of the Dark"-albumiin. "Fear of the Darkin" jälkeen julkaistun "The X Factorin" kannen oli tehnyt aiemmin muun muassa Megadethin kanssa työskennellyt Hugh Syme, "Virtual XI:stä" tuli jo kolmas perättäinen Iron Maidenin studioalbumi, jonka kansipiirrosta ei tehnyt yhtyeen pitkäaikainen yhteistyökumppani ja yhtyeen maskotti Eddie the Headin luoja Derek Riggs. Riggs piirsi sen sijaan kansikuvituksen "Futureal"-singleä varten, mutta yhtye päätyi käyttämään singlen kannessa toista kuvaa.


title: Virtual XI

text: Albumin avausraita on basisti Steve Harrisin ja laulaja Blaze Bayleyn säveltämä ”Futureal”, joka kertoo virtuaalitodellisuudessa vankina olevana henkilöstä. Kappale on Iron Maidenin albumin avauskappaleelle tyypillisesti hyvin nopeatempoinen, ja se on kolmen minuutin kestoltaan yksi Iron Maidenin lyhyimpiä albumin avauskappaleita. Yhtyeen manageri Rod Smallwood vaati ”Futurealin” julkaistavaksi albumin ensimmäisenä singlenä, mutta Steve Harrisin vaatimuksesta albumin ensimmäisenä singlenä julkaistiin hänen säveltämänsä kymmenminuuttinen ”The Angel and the Gambler”.


title: Virtual XI

text: Kitaristi Dave Murrayn ja Harrisin säveltämä ”Lightning Strikes Twice” on Harrisin mukaan hyvin ”positiivinen toiveikas kappale, jonka kuulija voi ymmärtää monella eri tavalla.” Harrisin säveltämä ”The Clansman” sai innoituksensa vuoden 1995 elokuvasta "Braveheart – taipumaton". Harrisin ja Bayleyn ”When Two Worlds Collide” kuvailee Harrisin mukaan sanoituksiltaan Bayleyn kokemuksia ja elämänmuutoksia, joita hän koki liityttyään Iron Maidenin laulajaksi. ”The Educated Fool” kertoo ikääntymisestä ja sen mukana tuomasta viisaudesta ja elämänkokemuksesta, ja ”Don’t Look to the Eyes of a Stranger” Harrisin näkökulmasta, jonka mukaan ”jokainen muukalainen on mahdollinen uhka.” Albumin päättävä kappale, kitaristi Janick Gersin ja Bayleyn säveltämä ”Como Estais Amigos” on kunnianosoitus Falklandin sodan taistelijoille.


title: Virtual XI

text: Bruce Dickinsonin palattua yhtyeen laulajaksi valtaosa albumin kappalemateriaalista putosi pois yhtyeen ohjelmistosta. ”Futureal” oli mukana vielä vuoden 1999 The Ed Hunter Tour -kiertueella, ja ”The Clansman” oli yhtyeen ohjelmistossa vielä Give Me Ed... 'Til I'm Dead Tour -kiertueella vuonna 2003. ”Futureal” äänitettiin Dickinsonin kanssa singlen ”The Wicker Man” b-puoleksi, ja ”The Clansman” on mukana yhtyeen vuoden 2001 livealbumilla ja -DVD:llä "Rock in Rio" sekä vuoden 2011 kokoelma-albumilla "From Fear to Eternity".


title: Virtual XI

text: Blaze Bayley on yhtyeestä lähtönsä jälkeen esittänyt albumin kappalemateriaalia sooloartistina, ja Bayleyn vuoden 2003 julkaisemalla livealbumilla "As Live as It Gets" on mukana hänen versionsa kappaleista ”Futureal” ja ”When Two Worlds Collide”.


title: Virtual XI

text: Albumi nauhoitettiin basisti Steve Harrisin kotistudiolla Essexissä yhtyeen kolmen aiemman studioalbumin tapaisesti. Musiikillisesti "Virtual XI" on hyvin kokeellinen, kuten edeltäjänsä "The X Factor". Albumi sisältää paljon Harrisin musiikillisia kokeiluja, kuten hänen soittamiaan kosketinsoitinosuuksia.


title: Virtual XI

text: "Virtual XI" julkaistiin virallisesti 23. maaliskuuta 1998. Albumi julkaistiin virallisesti ainoastaan CD-levynä, mutta julkaisun yhteydessä markkinoille ilmestyi myös kuvavinyylipainos, joka ei kuitenkaan ole virallinen Iron Maiden-tuote. Albumin painatti ja jakeli maailmanlaajuisesti levy-yhtiö EMI. Suomessa "Virtual XI" sijoittui albumilistan kuudenneksi ja yhtyeen kotimaassa Britanniassa sijalle 16. Ranskassa, Ruotsissa ja Saksassa albumin sijoitus oli niin ikään 16, Belgiassa 23., Itävallassa 24., Alankomaissa 26., Norjassa 28. ja Sveitsissä 39. Yhdysvalloissa albumin sijoitus oli "Billboard 200"-listalla vaatimattomasti vasta 124.


title: Virtual XI

text: Albumin ensimmäinen single "The Angel and the Gambler" julkaistiin 9. maaliskuuta 1998 ja se nousi brittilistalla sijalle 18. Seuraavana singlenä julkaistu "Futureal" oli vielä kehnompi singlemenestys eikä se ei saavuttanut lainkaan listasijoituksia.


title: Virtual XI

text: Albumia promotoinut maailmankiertue "Virtual XI World Tour" käynnistyi virallisesti vuoden 1998 huhtikuussa Ranskasta. Kiertuetta varjostivat yhtyeen edellisen maailmankiertueen "The X Factourin" tapaisesti laulaja Blaze Bayleyn terveysongelmat, minkä vuoksi yhtye joutui peruttamaan kiertueen Yhdysvaltain-osion lähes kokonaan. Yhtye vieraili kiertueen aikana myös Suomessa lämmittelijänään power metal-yhtye Helloween. Kiertue päättyi 97 konsertin jälkeen vuoden 1998 joulukuussa Buenos Airesiin, Argentiinaan."Virtual XI" sai ilmestyessään osakseen ristiriitaisen vastaanoton kuten aiemmat Iron Maidenin 1990-luvun studioalbumit. Soundin arviossa Antti Mattila kehui "yhtyeen oppineen läksynsä "The X Factorin" jälkeen ja onnistuneen säveltämään laulaja Blaze Bayleylle paremmin sopivaa musiikkia". Allmusicin Stephen Thomas Erlewinen mukaan albumi "ei suinkaan ole niin huono kuin useimmat väittävät, mutta sen ainoa heikkous on etteivät sen musiikilliset koukut kuten kitarariffit tai kappalemateriaali jää mieleen, minkä seurauksena levy kuulostaa kuulijalle hengettömältä". Sputnikmusicin Mike Stagno antoi albumille jokseenkin positiivista palautetta, sillä hänen mukaansa myös ""Virtual XI:llä" on hetkensä, kuten "Futureal" tai "The Clansman", mutta itseään toistavan albumin kuunteleminen vaatii paljon kärsivällisyyttä".


title: Virtual XI

text: Albumin kappalemateriaali on vuosien saatossa jäänyt pois yhtyeen konserttien ohjelmistosta. Bruce Dickinsonin palattua yhtyeen laulajaksi vuonna 1999 yhtye esitti konserteissaan vielä joitain albumin kappaleita, kuten "Futurealia" ja "The Clansmania", mutta vuosituhannen vaihteen jälkeen albumin kappaleet ovat hiljalleen pudonneet pois yhtyeen ohjelmistosta. "The Clansmanin" konserttiversio Dickinsonin kanssa on kuultavissa muun muassa yhtyeen livealbumilla "Rock in Rio".


title: Rapanuin kieli

text: Rapanui on austronesialainen kieli, jota puhutaan Pääsiäissaarella rapanuiden keskuudessa. Vuonna 2000 sillä oli noin 2 500 puhujaa.


title: Rapanuin kieli

text: Rapanuilla on ollut oma kirjoitusjärjestelmä mahdollisesti jo eurooppalaisten saapumista. Sitä kirjoitettiin rongorongo-kirjoitusjärjestelmällä, jota ei ole kyetty tulkitsemaan. Myös kirjoituksen alkuperän ajoituksesta ei ole varmuutta. Nykyisin puhuttu rapanui poikkeaa merkittävästi ennen 1860-lukua käytetystä rapanuista ja näin myös rongorongon kielestä. Vaikutteita nykyiseen rapanuihin tullut etenkin tahitista, espanjasta ja ranskasta.


title: Rapanuin kieli

text: Vuonna 2016 tehdyn tutkimuksen mukaan yli 65-vuotiaista rapanuista yli 70 % puhui rapanuita, mutta tutkimuksen nuorimmasta ikäluokasta 8-12 –vuotiaista sitä puhui sujuvasti vain 16,7 %. Vuonna 2000 kielen puhujia oli yhteensä arviolta 2 500.


title: Rapanuin kieli

text: Rapanuissa on kymmenen konsonanttia /p t k m n ŋ h r v ' / sekä viisi lyhyttä vokaalia /i e a o u/ ja viisi pitkää vokaalia /i: e: a: o: u:/. ' tarkoittaa glottaaliklusiilia ja ŋ äng-äännettä, joka kirjoitetaan "ng". Paino on yleensä toiseksi viimeisellä tavulla. Poikkeuksena mikäli viimeisellä tavulla on pitkä vokaali, paino on sillä tavulla.


title: Rapanuin kieli

text: Pronominit: "ko au" minä, "ko koe" sinä, "ko ia" hän / se, "ko tāua" me (minä ja sinä), "ko maua" me (me ja muut), "ko korua" te, "ko rāua" he. Rapanuissa on kaksi me-sanaa, toinen inklusiivinen (sisältää kuulijan) ja toinen eksklusiivinen, jolloin kuulija ei kuulu joukkoon.


title: Harpo Marx

text: Harpo Marx (oik. Adolph Arthur Marx, 23. marraskuuta 1888 New York, Yhdysvallat – 28. syyskuuta 1964 Los Angeles) oli yhdysvaltalainen harpisti ja koomikko, yksi Marx-veljeksistä.


title: Harpo Marx

text: Harpo Marx syntyi Sam ”Frenchie” Marxin ja hänen vaimonsa Minnie Marxin perheeseen. Isä Sam oli itseoppinut räätäli, joka menestyi työssään miten kuten. Äiti Minnie sen sijaan keskittyi jo varhain saamaan kaikki viisi poikaansa esittävien taiteiden pariin. Harpo oli veljeksistä toiseksi vanhin. Vanhin veljeksistä oli Leonard ”Chico” Marx, jonka äiti pani pianotunneille. Nuoremmat veljet olivat Julius ”Groucho” Marx, joka luki intohimoisesti kirjoja ja osasi laulaa; Milton ”Gummo” Marx, josta myöhemmin tuli elokuvaväen agentti sekä Herbert ”Zeppo” Marx, joka menestyi liikealalla. Lempinimensä, jotka vakiintuivat käyttöön heti, veljekset saivat erään pokeripelin aikana nuorina miehinä.


title: Harpo Marx

text: Marxien perhe asui 93. kadulla New Yorkin East Sidessa, jonka korttelit olivat tiukasti jaetut asukkaiden etnisen taustan mukaisesti. Koulua Harpo Marx kävi vain parisen vuotta ja yritti sen jälkeen pärjäillä tekemällä sekalaisia hommia, joita poika nyt vain saattoi tehdä. Vaikka Minnie Marx aikoi saada poikansa näyttämölle, kuten veljensä Al Sheanin (alun perin Schoenberg), ei nuori Harpo pitänyt omia kykyjään kummoisina. Kun isoveli Chico sai pianotunteja (opettaja opetti soittamaan pelkästään oikean käden sormilla), kuunteli Harpo oven takaa ja opetteli soittamaan kaksi kappaletta korvakuulolta, yhdellä sormella. Suurempaa menestystä Harpo saavutti opettelemalla matkimaan ilmeitä tai kävelytyylejä. Muutoin nuorukaiseksi varttuva Harpo teki hanttihommia muun muassa juoksupoikana ja ”vuokran potkaisijana” ja opetteli samalla soittamaan pianoa kahdella kädellä.


title: Harpo Marx

text: Vuonna 1910 Minnie Marx päätti, että perhe muuttaa Chicagoon, koska New Yorkista ei kovan kilpailun takia tuntunut löytyvän sijaa Marxien vaudeville-esityksille. Marxit ostivat osamaksulla oman talon ja olivat sen jälkeen velkaa herra Greenbaumille. Aluksi perhe esiintyi pikkuteattereissa Chicagossa, mutta pian sen teatterit eivät enää riittäneet, vaan Marxit tekivät mitä vain keikkoja saivat. Marxien täytyi kierrellä esiintymässä kaupungissa kuin kaupungissa, eivätkä esiintymisen tuotot aina riittäneet kuin junamatkaan seuraavaan kaupunkiin. Useiden vuosien kiertely kaupungista toiseen yleensä huonoissa oloissa oli rankkaa aikaa perheelle. Joskus kyllästyminen ja väsyminen ajoi pojat hölmöilemään näyttämöllä. Silloin Minnie sai heihin ryhtiä muistuttamalla kiljaisten pojilleen ”Greenbaum, senkin jästipäät!”


title: Harpo Marx

text: Veljesten ura alkoi nousta joskus vuoden 1913 tai 1915 tienoilla, kun Groucho Marx keksi, että veljesten seurue voisi ottaa repertoaariinsa Gus Edwardsin "Koulupäiviä"-esityksen "(Fun in Hi Skule)", josta tuli joltisenkin suosittu. Esitykseen veljekset lisäsivät omia improvisaatioitaan ja Chico liittyi mukaan seurueeseen.


title: Harpo Marx

text: Minnie Marx halusi veljesten kiertueisiin lisäpotkua ja pyysi, että hänen veljensä Al Shean käsikirjoittaisi pojille. Harpon mielestä kaikki oli muuten hienosti, mutta Al-eno ei ollut kirjoittanut Harpon roolihahmolle vuorosanoja. Eno ehdotti pantomiimia, mutta se ei Harpoa miellyttänyt. Harpo tuli kuitenkin toisiin ajatuksiin. Illinoisin Champaignissa paikallislehti kirjoitti veljesten show’sta arvostelun. Kriitikko piti Harpoa huvittavana – mutta vaikutelma meni pilalle heti kun tämä avasi suunsa. Vaikka Harpo ymmärsi, ettei pystynyt päihittämään Chicoa tai Grouchoa verbaaliakrobatiassa, hän myös loukkaantui artikkelista – ja päätti, ettei enää koskaan sanoisi sanaakaan näyttämöllä.


title: Harpo Marx

text: Siitä pitäen Harpo alkoi kehittää erilaisia temppuja, jotta ei tarvitsisi enää vuorosanoja. Harpo Marxin tavaramerkeiksi muodostuivatkin muun muassa äänitorvella tööttäily, ilmeilyt ja pöytäveitsien tiputtelu hihasta. Harpon rooliasuksi taas vakiintui pitkä nukkavieru vaalea takki, ruutukuosinen paita sekä päässä lyhyt, punertava kiharainen peruukki ja murjottu silkkipytty.


title: Harpo Marx

text: Näiden lisäksi Harpolle tyypillistä oli näyttämöllä hölmöilyn ohessa soittaa kappaleita harpulla, jonka äiti Minnie Marx hänelle hankki. Harppu osaltaan johti myös Adolph Marxin nimen muuttumiseen Harpoksi. Harpunsoittajana Harpo Marx oli itseoppinut. Minnien äidin vanha soitin lojui yksikielisenä perheen nurkissa, kunnes Harpo kiinnostui sen soittamisesta.


title: Harpo Marx

text: Minnie Marx oli sisukas nainen. Lopulta hänen onnistui hankkia pojilleen viikon kiinnitys yhteen Chicagon parhaimmista revyyteattereista. Se taas johti kiinnitykseen Orpheum-teatteriketjun 30 viikon kiertueelle. Lopuksi Bostonissa Marxin seurueen esitys oli niin suuri menestys, että teatterinjohtaja otti yhteyttä showbisneksen yksinvaltiaaseen E. F. Albeehen. Albee palkkasi veljekset esiintymään kahdeksi viikoksi teattereihinsa New Yorkiin. Kahden viikon jälkeen esityksiä jatkettiin edelleen New Yorkissa ja sitten Albeen muissa teattereissa eri kaupungeissa. Ja lopulta Lontoossa, Englannissa. Englanninmatkan jälkeen Marxit ylpistyivät ja joutuivat pian erimielisyyksiin Albeen kanssa. Albee erotti veljekset.


title: Harpo Marx

text: Marxit eivät enää päässeet New Yorkin teattereihin esiintymään. He kääntyivät Albeen kilpailijan Shubertin veljesten puoleen. ”Marx-veljesten Shubertin-sakki” pääsi jälleen kiertueille, mutta kiertueen kulut lankesivat esiintyjien niskoille. Kiertue ei säästynyt vaikeuksilta ja lopulta rahaton ja epätoivoinen seurue päätti palata New Yorkiin ja esiintyi siellä tuntemattomissa ja syrjäisissä teattereissa. Chico löysi ratkaisun ahdinkoon. Pinochle-pelipöydän ääressä Chico tutustui tuottaja Joseph Gatesiin ja sai puhuttua hänet pyytämään tehtailija Herman Broodyn rahoittamaan Marx-veljesten musiikkikomedian, jonka nimeksi tuli "I’ll Say She is" "(On totisesti)". Tästä alkoi puolitoista vuotta kestänyt kiertue, joka päätyi lopulta – veljesten vaatimuksesta – New Yorkin Broadwaylle. Ensi-ilta Broadwaylla sujui hyvin ja seuraavan aamun lehdet olivat täynnä kehuvia arvosteluja esityksestä. Arvosteluista kohtalokas Harpo Marxin uran ja henkilökohtaisen elämän kannalta oli Alexander Woollcottin kirjoitus "Sun"-lehdessä.


title: Harpo Marx

text: Alexander eli Aleck Woollcott pyysi saada tavata henkilökohtaisesti Harpo Marxin. Woollcott kutsui Harpon tapaamaan ystäviään, ja kuten Harpo Marx tuli useasti elämässään tämän jälkeen huomaamaan, ei Woollcottille voinut sanoa ei. Woollcottin ystävät kokoontuivat Algonquin-hotellin sviitissäja pelasivat pokeria. Woollcottin ystävät, eli "Thanatopsis pokeri- ja kirjallisuuskerho" muodostui lukuisista kulttuurielämän vaikuttajista, joihin lukeutuivat muun muassa kolumnisti Frank P. Adams, "New York Worldin" päätoimittaja Herbert Bayard Swope, kirjailijat Robert Benchley ja Heywood Broun, näytelmäkirjailijat George S. Kaufman ja Marc Connelly sekä "Judgen" päätoimittaja Harold Ross. Lisäksi Algonquin-hotellin ravintolasalin pyöreän pöydän ääressä käyvivät keskusteluja monet muutkin kulttuurivaikuttajat. Woollcottin serurueeseen kuuluivat usein myös näyttelijätär Ruth Gordon, taidemaalari-kuvittaja Neysa McMein, kirjailija Alice Duer Miller sekä George S. Kaufmanin vaimo Beatrice.


title: Harpo Marx

text: Koska Harpo Marx ei ollut kouluja käynyt ja oppinut mies, häneltä on joskus kysytty mitä "hän" osasi keskustella näiden lukuisien kuuluisuuksien kanssa. Siihen Harpo on vastannut, ettei hän puhunut vaan kuunteli. Kuuluisuudet hyväksyivät hänet, ehkä siksi että hän hyväksyi heidät sellaisina ihmisinä kuin mitä he olivat kun eivät tehneet työtä.


title: Harpo Marx

text: Aleck Woollcottin seurueen kanssa Harpo vietti paljon aikaa muun muassa Woollcottin kesäpaikassa Vermontin Neshobensaarella. Saarella pääosassa oli erilaiset tavat viettää vapaa-aikaa ja etenkin seurapelit. Woollcottin seurassa Harpo oppi pelaamaan muun muassa suuriksi intohimoikseen osoittautuneita krokettia ja golfia. Toinen Woollcottin kesäinen ajanviettopaikka oli Ranskan Rivieralla Villa Galanonissa. Täällä Harpo Marxin uusia tuttavuuksia olivat muun muassa kirjailija Somerset Maugham ja näytelmäkirjailija George Bernard Shaw.


title: Harpo Marx

text: "I’ll Say She is" -musiikkikomedia kesti Broadwaylla yli vuoden. Veljekset saivat tuottajakseen Sam Harrisin. Hän käsikirjoitutti Marx-veljeksille uuden show’n "The Cocoanuts" "(Kookospähkinöitä)", johon musiikin teki Irving Berlin, käsikirjoituksen George S. Kaufman sekä Morrie Ryskind ja sen ohjasi Kaufman. Myös tämä toinen revyy sai suuren suosion. Sam Harrisin kanssa Marx-veljekset tekivät Broadwaylle vielä uuden komedian nimeltä "Animal Crackers" "(Koirankeksit)". Nämä kaksi Harrisin show’ta Marx-veljekset pääsivät lopulta vuosina 1929 ja 1930 tekemään Paramount Pictures -yhtiön elokuviksi. Elokuvien myötä Harpo Marx muutti itärannikolta Los Angelesin Hollywoodiin asumaan. Harpo esiintyi useissa Paramountin, MGMn sekä United Artistsin tuottamassa Marx-elokuvassa.


title: Harpo Marx

text: Vuonna 1933 Yhdysvallat suunnitteli tunnustavansa Neuvostoliiton presidentti Rooseveltin johdolla. Aleck Woollcott keksi, että Harpo Marxin pitäisi olla ”ensimmäinen amerikkalainen taiteilija, joka esiintyy Moskovassa sitten kun Yhdysvalloista ja Neuvostoliitosta on tullut ystävällismielisiä valtioita.” Harpo ei ollut suostuvainen, mutta Woollcott oli jo päättänyt asian. Woollcottilla oli Moskovassa toimittajaystäviä, ja näillä hyvät suhteet ulkoministeri Maksim Litvinovin kanssa. Matkaevääksi Harpo Marx sai suosituskirjeet Moskovan taiteellisen teatterin johtajalle sekä "New York Timesin" Moskovan-kirjeenvaihtaja Walter Durantylle. Perillä hän ei kuitenkaan tavannut Durantya eikä Moskovan taiteellisen teatterin johtaja lämmennyt Harpon koe-esiintymisille, joita pidettiin usean päivän ajan. Lopulta hän päätti poistua maasta. Silloin Harpo Marx sai puhelun. Soittajaksi paljastui ulkoministerin vaimo Ivy Litvinov, joka pyysi Harpoa jäämän ja lupasi järjestää hänelle kiertueen. Harpon Show’ta esitettiin menestyksekkäästi Moskovassa neljä viikkoa ja kaksi viikkoa hän kiersi muualla maassa.


title: Harpo Marx

text: Harpo Marx pysytteli poikamiehenä huomattavan kauan, yli neljäkymppiseksi saakka. Lopulta hän avioitui näyttelijä Susan Flemingin kanssa, joka piiritti Marxia neljä vuotta, ennen kuin Marx antoi periksi. Marxin pariskunta adoptoi neljä lasta: Billin, Alexin, Jimmyn (James Arthur) sekä Minnien. Bill eli William Woollcott Marx ja Alex eli Alexander Marx saivat nimensä Alec Woollcottilta sekä tämän veljeltä Billyltä. Harpo oli lapsirakas ja omistautunut isä. Neljän lapsen lisäksi Harpon kodissa oli aina useita lemmikkejä, kuten oli ollut jo kauan ennen perheen perustamista. Avioliitto Susanin kanssa kesti Harpon kuolemaan saakka vuoteen 1964. Harpo Marx oli intohimoinen golfaaja, ja tarina kertoo, että kun hän kuoli ja hänet tuhkattiin, tuhkat sekoitettiin hänen omasta toivomuksestaan Rancho Miragen golfkentän seitsemännen reiän hiekkaesteeseen.


title: Harpo Marx

text: Hän julkaisi omaelämäkerran "Harpo puhuu" vuonna 1961.


title: Fakta homma

text: Fakta homma on suomalainen komediasarja, jota tehtiin seitsemäntoista osaa vuosina 1986 ja 1987. Jatkoa seurasi vuosina 1996 ja 1997, jolloin tehtiin kuusitoista osaa. Tuotantoyhtiönä oli Yle TV2.


title: Fakta homma

text: "Fakta homman" keskiössä on kaksi keski-ikäistä pariskuntaa: Pirjo "Pirre" Kaasinen (Eija Vilpas) ja Heikki "Heka" Kaasinen (Lasse Karkjärvi) sekä Hannele "Hansu" Kaakko (Riitta Havukainen) ja Aulis Kaakko (Taneli Mäkelä). 1990-luvulla tuotetuista jaksoista jäi pois Taneli Mäkelä, jolloin hänet tavallaan korvasi Mikko Kivinen, joka näytteli leskeksi jääneen Hansun uutta miesystävää, Reima Heleniusta.


title: Fakta homma

text: Televisiosarjan pohjalta tehtiin vuonna 1987 "Fakta homma" -niminen elokuva, jonka ohjasi Jukka Virtanen ja tuotti Spede Pasanen. 2000- ja 2010-luvuilla Havukainen ja Vilpas ovat tehneet "Faktaa hommaa" kahden naisen lavashow'na. Yle Myynti on julkaissut kaikki "Fakta homma" -jaksot DVD:nä.


title: Fakta homma

text: "Fakta homman" henkilöhahmot olivat alun perin tekijöidensä opinnäytetyö Teatterikorkeakoulusta, ja sen juuret ulottuvat vuoteen 1984. Karkjärvi ja Mäkelä näkivät Vilppaan ja Havukaisen luomat naishahmot lavalla, ja kehittivät näille aviomiehet. Ohjaaja Reima Kekäläinen näki Auliksen, Hansun, Hekan ja Pirren esiintymässä ja vaikuttui näkemästään. Hän kiinnitti tekijät Yleisradion TV2-kanavalle. Sarjan alkuperäinen nimi oli "Ahovalinnat".


title: Fakta homma

text: "Fakta homma" kuvaa kahden supisuomalaisen, keski-ikäisen pariskunnan, Kaakkojen ja Kaasisten, elämänmenoa. Pariskunnat ovat loimaalaisia; televisiotuotannot ulkokuvineen tosin on kuvattu YLE TV2:n kotikaupungissa Tampereella. Kukin neljästä päähenkilöstä on omalla tavallaan karikatyyri tietyntyyppisistä suomalaisista. Pirjo "Pirre" Kaasinen tohottaa punaisessa tuulipuvussaan eikä anna toisille suunvuoroa. Hän sanoo kuuluvalla äänellään tarvittaessa myös sen halaistun sanan. Pirre on myös innokas ammattiyhdistysihminen ja Neuvostoliiton ihailija. Heikki "Heka" Kaasinen on Pirren vaikeneva aviomies, luonteeltaan vaimonsa täydellinen vastakohta. Taiteellinen Hannele "Hansu" Kaakko epäröi ja jahkailee sinisissä enstexhaalareissaan ja puhuu suomea keinotekoisen hienostelevin sanakääntein. Koti, uskonto ja isänmaa ovat vanhoillisen Hansun sydäntä lähellä. Aulis Kaakko on läpi ja puhki harkittuja mielipiteitään murahdellen laukova vatsakas pienyrittäjä. Hän ei jätä väliin ainuttakaan Urheiluruudun maalikimaraa, eikä päästä Ladansa kiiltoa himmenemään. Hansulla ja Hekalla on yhteinen taideharrastus, kuorolaulu. Pirre ja Aulis viihtyvät paremmin ravintolan terassilla oluttuopin äärellä. Vaikka hahmot sinänsä ovat hyvissä väleissä keskenään, pieniä riitoja ja kinoja kehittyy tuon tuosta varsinkin Hansun ja Pirren sekä Pirren ja Auliksen välille.


title: Fakta homma

text: Pirre työskentelee siivousalalla, hänellä on oma pieni siivousfirma. Hansu työskentelee postitusalalla, 1990-luvulla hän joutuu puolipäiväiseksi, mutta selviää leskeneläkkeensä ansiosta. Auliksella on huoltokorjaamo. Hekan työkuviot jäävät epäselviksi. Henkilöiden tarkoista i'istä kerrotaan ainoastaan, että Aulis Kaleva Kaakko syntyi 15. elokuuta 1951 ja kuoli 14. elokuuta 1994.


title: Fakta homma

text: Hahmoilla on omat, usein toistuvat sanontansa. Aulis päättää sanottavansa usein: "Näin on, joo-o, joo-o", hän rykii alati ja sanoo saman sanan usein kahteen kertaan peräkkäin. Hansun tunnusomaisia sanontoja ovat "ihan sit kans", "juu", ja "kun on se (jokin asia)", esimerkiksi "kun on se outo hymy". Pirren usein toistuvia fraaseja ovat "mä harvoin sanon, mutta nyt mä sano(i)n", "herran jesta (ja varren kans)", " ja etenkin "kamalan kiva!". Hekalle tunnusomaisinta on vaikeneminen. Silloin tällöin hän tekee jonkin painavan huomion, jolloin hänen vaimonsa vaikenee hetkiseksi.


title: Fakta homma

text: Jälkeläisiä "Fakta homman" pariskunnilla on alussa yksi, Hansun ja Auliksen poika Pasi (Ville Vierikko). Myöhemmin mukaan tulee Pirren ja Hekan tytär Mervi (Sinna Virtanen). Lapset jäävät taustahahmoiksi vailla aktiivista roolia. Muita sukulaisia ei juuri näy, lukuun ottamatta Pirren veljeä Hanskia ja Hekan veljenpoikaa Repeä, jotka kumpainenkin ovat mukana yhdessä jaksossa. Hansun sukutaustaa raotetaan jonkin verran, hänen oma sukunimensä on Lankinen.


title: Fakta homma

text: Jutunjuurta löytyy mistä vain: politiikasta, ihmissuhteista, naapureista tai vaikkapa lastenkasvatuksesta. "Fakta homman" jaksoissa perättäiset kohtaukset eivät useinkaan muodosta juonellisesti eheää kokonaisuutta, vaan ovat lähinnä toisistaan riippumattomia pienoisnäytelmiä. Sarjassa ei myöskään ole juonellista jatkumoa, vaan kyse on episodisarjasta. Tapahtumat sijoittuvat katsojalle tunnistettaviin tilanteisiin, mutta "Fakta homman" nelikko käyttäytyy niissä tavanomaisesta poikkeavin tavoin. Esimerkiksi ravintolassa he alkavat syödä omia nakkejaan ja pankkiautomaatilla he remuavat niin äänekkäästi, että vartijan on puututtava tilanteeseen.


title: Fakta homma

text: 1990-luvun "Fakta hommista" tuli kahden naisen show, sillä Taneli Mäkelän kieltäydyttyä jatkosta Aulis Kaakko kirjoitettiin hautaan. Vuonna 1996 kuvattiin kahdeksan "Fakta hommaa". Pariskuntien lapsia näyttelivät edelleen Ville Vierikko ja Sinna Virtanen. Hansun, Pirren ja Hekan aatteet muuttuivat kymmenessä vuodessa yhtä vähän kuin heidän vaatteensakin. Pirre uskoo Neuvostoliiton olevan yhä pystyssä, Hansu jakaa ihmiset edelleen tiukasti "meihin normaaleihin" ja vaarallisiin muukalaisiin, Heka on yhä hiljaa Pirren tossun alla. Välillä Pirre ja Hansu piipahtavat Auliksen haudalla herättämässä kiusallista huomiota. Leskirouva Hannele Kaakolle yritetään kovasti touhuta uutta miestä. Mikko Kivisen tulkitsema Reima Helenius saattaisi olla sopiva, vaikka hänellä onkin "se rasvasolu".


title: Fakta homma

text: Vuonna 1997 kuvatut kahdeksan "Fakta hommaa" ovat vielä selvemmin Hansu ja Pirre -show’ta. Heka nähdään vain ensimmäisessä ja viimeisessä osassa, kun Loimaan likat lähtevät matkustelemaan ympäri Suomea Pirren Hiacella. Auliksen kuva toki seuraa matkassa. Hansu ja Pirre aloittavat Suomen-matkansa leirintäalueelta. Kesäisen viikon aikana he koluavat asuntomessut, maatalousnäyttelyt ja tanssilavat. Hyrsylän mutkassa käydään tervehtimässä Aira Samulinia, ja varuskunnassa tavataan Pirren sukulaispoika.


title: Fakta homma

text: Jukka Kajava arvosteli vuoden 1996 "Fakta hommat" Helsingin Sanomissa otsikolla "Kakkosen Fakta homma palaa, Hansu haluaa tumman miehen". Kajava: "Tänään sarja palaa kymmenen vuoden mittaiselta 'kesätauolta' ohjelmistoon sekä uusin että entisin voimin." "Samat toppahousut, raitaverkkarit ja hiuspinnit eli klipsit kirkuvat kauheuttaan uusissakin Fakta hommissa." "Fakta homma syntyi alkujaan Teatterikorkeakoulussa." "Suomi riemastui---hahmojen ja arvojen kaikkinaisessa kamaluudessa oli jotain vastustamattoman tuttua."


title: Fakta homma

text: Vuosina 1986 ja 1987 tuotetut "Fakta hommat" on julkaistu sekä VHS:nä että DVD:nä. Vuosien 1996 ja 1997 jaksot on julkaistu DVD:nä. Yle Myynti julkaisi kaikki "Fakta hommat" kolmen levyn DVD-kokoelmana vuonna 2014. Jaksojen yhteiskesto on noin 584 minuuttia. Ensimmäinen levy sisältää 1980-luvun seitsemäntoista "Fakta hommaa", jotka kuvattiin kesinä 1985, 1986 ja 1987. Toinen levy sisältää vuoden 1996 jaksot ja kolmas levy vuoden 1997 jaksot, jotka ovat toistaiseksi viimeiset "Fakta homma" -televisioinnit.


title: Fakta homma

text: Vuonna 1986 televisiolle tuotetut "Fakta hommat" ovat noin 10–15-minuuttisia pienoisnäytelmiä. Niiden yhteiskesto on noin 131 minuuttia. Jaksot ohjasi Hannele Rubinstein.


title: Fakta homma

text: Vuoden 1987 "Fakta hommissa" on sama henkilögalleria kuin edellisvuonna. Kaakkojen ja Kaasisten vaatteet ja aatteet eivät vuodessa ole juuri muuttuneet. Kestoltaan jaksot ovat hieman pidempiä kuin edellisvuonna kuvatut, tuotantokauden yhteiskesto on noin 81 minuuttia. Ohjaajana on edelleen Hannele Rubinstein.


title: Fakta homma

text: Aulis on kuollut kesällä 1994. Pirren sanoin hänet "lyötiin multiin" jo kaksi vuotta sitten. Pirre on huolestunut Hansusta, joka ei edelleenkään suostu tapaamaan ihmisiä, vaikka tietyistä ravintoloista löytyisi leskiä ja eronneita kasapäin. Pasi on jo kuudentoista, Mervi noin kymmenvuotias. Heka ja Pirre ovat melko onnellisina avioliitossaan. Kaasiset ja Kaakot asuvat edelleen toistensa seinänaapureina kahden huoneiston puutalossa. Fakta homman kolmikon vaatteet ovat lähes entisellään, Hansun t-paita tosin on nykyään kokovihreä ilman valkoisia ympyräkuvioita.


title: Fakta homma

text: Vuoden 1996 "Fakta hommat" eroavat 1980-luvun jaksoista sikäli, että kukin jakso on juonellisesti melko yhtenäinen. Jaksot ovat niin ikään kestoltaan pidempiä, noin 17–21-minuuttisia, yhteensä tuotantokauden jaksot kestävät noin 150 minuuttia. Riitta Havukainen käsikirjoitti jaksot 2, 4, 6 ja 7. Eija Vilpas puolestaan käsikirjoitti jaksot 1, 3, 5 ja 8. Ohjaajana toimi Jukka Mäkinen ja tuottajana Olli Tola.


title: Fakta homma

text: Hansun suhde Reimaan ei ole edennyt, eikä edellisen tuotantokauden sivuhenkilöitä ole mukana. Hansu ja Pirre lähtevät "rengasmatkalle", Heka jää kotimieheksi. Pirre toivoo, että Hansu löytäisi itselleen mukavan "karpaasin" Suomen kesästä, mutta toisaalta aina kun kuvioihin ilmaantuu mies, josta Hansu on kiinnostunut, Pirre kehottaa Hansua torjumaan tämän. Sivuhenkilöitä on runsaasti, mutta heitä ei ole lainkaan kreditoitu, vaan heidät on mainittu lopputeksteissä "avustajiksi".


title: Fakta homma

text: Noin 25–30-minuuttisina jaksot ovat selkeästi pidempiä kuin aiempien tuotantokausien jaksot. Yhteensä tuotantokauden jaksot kestävät noin 219 minuuttia. Riitta Havukainen käsikirjoitti jaksot 1, 4, 5 ja 6. Eija Vilpas puolestaan käsikirjoitti jaksot 2, 3, 7 ja 8. Ohjaajana toimi Anssi Repo ja tuottajana Ulla Majuri.


title: Fakta homma

text: "Fakta homma" on episodisarja ja sille on tyypillistä, että sama näyttelijä nähdään eri rooleissa. Esimerkiksi Ville Virtasella on neljä eri roolihahmoa: hän näyttelee poliisia, kaupan myyjää, elokuvateatterin katsojaa ja ravintolan eteisvahtimestaria. Viidentenä "Fakta homma" -roolina hänellä on radiotoimittajan rooli sarjan pohjalta tehdyssä elokuvassa.


title: Jaakko Laakso

text: Jaakko Tapani Laakso (s. 20. toukokuuta 1948 Turku) on suomalainen poliitikko ja toimittaja. Laakso oli Vasemmistoliiton kansanedustaja vuosina 1991–2011 ja Vantaan kaupunginvaltuuston jäsen 1973-2012. Ennen edustajuuttaan Laakso työskenteli Tiedonantajan toimittajana, ja hän kuului Suomen kommunistisen puolueen opposition eli taistolaisten keskeisiin vaikuttajiin.


title: Jaakko Laakso

text: Laakso oli Euroopan neuvoston yhtyneen vasemmistoryhmän puheenjohtaja vuosina 1992–2003.


title: Jaakko Laakso

text: Laakso valmistui valtiotieteen maisteriksi Helsingin yliopistosta 1973 ja opiskeli Moskovan yhteiskuntatieteellisessä instituutissa 1978–1979. Hän työskenteli vähemmistökommunistien äänenkannattajan "Tiedonantaja"-lehden eduskuntatoimittajana 1976–1991 ja varapäätoimittajana 1989–1991. Hän toimi myös luottamustehtävissä SKDL:n puolue-elimissä.


title: Jaakko Laakso

text: Laakso aloitti yhteiskunnallisen vaikuttamisen koululais- ja opiskelijaliikkeessä 1960-luvulla. Laakso oli ensimmäisen kerran ehdolla eduskuntaan vaaleissa 1975. SKP:n ja SKDL:n kannattajien ryhmityttyä Vasemmistoliitoksi Laakso nousi vaaleissa 1991 eduskuntaan uuden puolueen listalta. Kansanedustajana hän on keskittynyt ulko- ja turvallisuuspoliittisiin kysymyksiin ja toiminut koko eduskuntauransa ajan puolustusvaliokunnan varapuheenjohtajana. Jaakko Laakso on johtanut myös kymmenen vuotta Euroopan Neuvoston yhtynyttä vasemmistoryhmää Strasbourgissa.


title: Jaakko Laakso

text: Laakso on arvostellut kärkevästi niin EU:ta kuin NATOakin, ja oli usein törmäyskurssilla puolueensa maltillisen puheenjohtajan Suvi-Anne Siimeksen kanssa. Siimes erosi Vasemmistoliiton puheenjohtajan tehtävästä 2. maaliskuuta 2006 ilmoittaen, että ei halua olla tukemassa entisten taistolaisten valitsemista eduskuntaan. Siimes on valittu Uudenmaan vaalipiiristä kuten Laaksokin.


title: Jaakko Laakso

text: Laakso on tunnettu puhujanlahjoistaan. Hänet on valittu vuoden puhujamestariksi äidinkielen opettajien liiton kesätapahtuman yhteydessä järjestetyssä leikkimielisessä väittelyn suomenmestaruuskilpailussa.


title: Jaakko Laakso

text: Laakso ei asettunut ehdolle enää huhtikuun 2011 eduskuntavaaleissa.


title: Jaakko Laakso

text: Kirjassaan "Vasemmalta ohi" (2007) Alpo Rusi epäili Laakson toimineen Itä-Saksan turvallisuuspalvelun Stasin lähteenä. Vuonna 2003 Jaakko Laakso kertoi "Iltalehdessä" toimineensa KGB:n konsulttina, kun poliitikot ja virkamiehet tarvitsivat yhteyksiä. Helsingin Sanomat vihjasi kirjoituksessaan, että Jaakko Laakso oli sotkeutunut maanpetturuuteen, mutta Suojelupoliisi ei nostanut syytettä Laaksoa vastaan. Kirjassaan "Politiikan julkisivu" (2007) Suvi-Anne Siimes epäili, että Laakso ei ollut varsinaisesti agentti, mutta Laakso toimi Neuvostoliiton edun mukaisesti ja antoi mielellään itsestään kuvan Tehtaankadun sisäpiiriin kuuluvana.


title: Jaakko Laakso

text: Verkkouutiset uutisoi 31. heinäkuuta 2014 Laakson nimi nousi esiin Iso-Britanniassa Churchill Archives Centressä julkaistuissa Mitrohinin arkistossa, jotka käsittelevät KGB:n arkistonhoitaja Vasil Mitrohinin lännen tiedustelupalveluille vuotamia agenttien nimilistoja. Aineiston mukaan Laakson koodinimi oli Jan ja hänet oli värvätty KGB:n palvelukseen vuonna 1973.


title: Jaakko Laakso

text: Vuonna 2018 julkaistussa Euroopan neuvoston korruptiota tutkineen ryhmän raportissa kerrotaan Laakson toimineen Azerbaidžanin lobbarina vähätellen maan ihmisoikeusloukkauksia. Laakso myöntää lobbauksen. Kesäkuussa 2018 Euroopan neuvoston sääntökomitea katsoi Laakson loukanneen lievästi neuvoston parlamentaarisen yleiskokouksen eettisiä sääntöjä ja antoi tälle elinikäisen porttikiellon Euroopan neuvoston ja parlamentaarisen yleiskokouksen tiloihin. Tutkimusryhmän raportin mukaan Laakso nähtiin usein lobbaamassa parlamentaarikkoja yleiskokouksen käytävillä Azerbaidžanin puolesta.


title: Jaakko Laakso

text: Euroopan Neuvoston Vasemmistoryhmä oli antanut Laaksolle porttikiellon jo aiemmin. Hänen entinen avustajansa ja ”oppipoikansa” Antero Eerola on myös toiminut Azerbaidžanin puolesta.


title: Jaakko Laakso

text: Kyseessä on myös lahjonta, sillä Azerbaidžan on pyrkinyt lobbaamaan ja lahjomaan parlamentaarisen yleiskokouksen jäseniä. Laakso toimi huhtikuussa 2018 bulgarialaisen Gisdi-nimisen järjestön edustajana vaalitarkkailijana presidentinvaaleissa. Raportin mukaan vaalit olivat demokraattiset, mutta raportin kuvaus vaalien avoimuudesta eroaa jyrkästi Euroopan turvallisuus- ja yhteistyöjärjestö Etyjin tekemistä huomioista.


title: Jaakko Laakso

text: Laakson poika on Vihreiden nuorten ja opiskelijoiden liiton entinen puheenjohtaja, edelleen vihreässä liikkeessä aktiivinen Tapio Laakso, joka on toiminut Anni Sinnemäen erityisavustajana.


title: Nukufetau

text: Nukufetau on atolli Tuvalun saarivaltiossa ja yksi sen kahdeksasta hallintoalueesta. Siihen kuuluu 37 saarta, joiden yhteenlaskettu pinta-ala on noin 3 neliökilometriä. Saarista suurin on Motulalo. Muita suuria saaria ovat esimerkiksi Fale, Lafanga ja Savave. Vuoden 2012 väestönlaskennan mukaan atollilla asui 540 ihmistä. Nukufetauta johtaa saarineuvosto ja sillä on kaksi paikkaa Tuvalun 15-paikkaisessa parlamentissa. Atollilla on koulu, sairaala ja kirkko. Atollin nimi tulee tuvalunkielisistä sanoista "te fetau", joka on yleinen puu saarella, ja "nuku", joka tarkoittaa asumapaikkaa.


title: Nukufetau

text:
Nukufetau sijaitsee melkein Tuvalun valtion keskikohdassa 106 kilometriä Funafutista luoteeseen. Atollin maapinta-ala on noin 3 neliökilometriä, mikä tekee siitä Tuvalun kolmanneksi suurimman atollin. Sen kokonaispinta-ala laguuni mukaan lukien on 116,5 neliökilometriä. Siitä 22 prosenttia on riuttaa ja 78 prosenttia sen sisälle jäävää laguunia. Paikoittain 30 metriä syvään hiekkapohjaiseen laguuniin johtaa kaksi kanavaa, Te Ava Lasi ja Te Ava Amua, joita pitkin voi säännöllisesti kulkea laguuniin. Te Ava Lasia voivat käyttää myös isommat veneet.
Eroosio on kuluttanut saarien rantoja huomattavasti. Tämä on johtanut maapinta-alan ja kookospalmujen vähenemiseen.
Atollin 35 nimettyä saarta ovat:
Nukufetaulla on trooppinen ilmasto. Atollin keskimääräinen vuosittainen sademäärä on noin 2 800 millimetriä, ja sillä sijaitseva sääasema mittaa vain sademääriä. Atollilla tehtyjen tutkimusten mukaan meriveden lämpötila laguunissa on noin 28–31 °C.


title: Nukufetau

text: Merenpinta on noussut Nukufetaulla ja muualla Tuvalussa noin 5 millimetriä vuodessa, ja vuosina 1993–2011 se nousi yhteensä 9 senttimetriä. Uhkana on atollin jääminen kohoavan merenpinnan alle. Tutkimusten mukaan vuonna 2100 ainakin suurin osa atollista olisi merenpinnan alapuolella. On myös arvioitu, että trooppiset hirmumyrskyt olisivat 2000-luvun loppupuolella harvinaisempia mutta toisaalta voimakkaampia kuin nykyään.


title: Nukufetau

text: Vuoden 2015 maaliskuussa trooppinen hirmumyrsky Pam aiheutti Nukufetaulla tulvia ja lähes kaikkien viljelyskasvien tuhoa. 13 prosenttia saarien asukkaista joutui pakenemaan Pamia ja jättämään kotinsa. Tilanne alkoi normalisoitua noin viikon kuluttua myrskystä. Seuraavana vuonna atollille rakennettiin puoli kilometriä pitkä rantavalli suojaamaan aluetta tulevilta hirmumyrskyiltä.


title: Nukufetau

text:
Nukufetaulla kasvaa esimerkiksi kookospalmuja, lastamangroveita, polynesianmilopuita ja "Nephrolepis acutifolia" -sulkasaniaisia. Myös "Calophyllum inophyllum", jonka tuvalunkielisestä nimestä tulee osa atollin nimestä, on yleinen saarilla.
Nukufetau tunnetaan runsaista kala-apajistaan, kookosravuistaan ja simpukoistaan. Kaloista yleinen on esimerkiksi "Caranx sexfasciatus".
Nukufetaulla on myös "Microtechnites"-suvun luteita, jotka vaikuttavat alueen kasveihin. Atollilla on tavattu tämän lisäksi esimerkiksi haita, pyöriäisdelfiinejä ja paholaisrauskuja.


title: Nukufetau

text: Nukufetaun asuttamisen ajankohta ei ole varma. Atolli on luultavasti asutettu aikaisintaan 2 000 vuotta sitten, kun pääosin samoalaisia saapui saarille. On myös mahdollista, että atolli olisi asutettu vasta 1300-luvulla. Nukufetaulta on myös löytynyt huomattava määrä vanhoja ihmisten hautoja, etenkin Falen saarelta.


title: Nukufetau

text: Ensimmäinen Nukufetaun löytänyt länsimaalainen oli yhdysvaltalainen kapteeni Arent de Peyster, joka löysi sen vuonna toukokuussa 1819. Hän nimesi atollin itsensä mukaan De Peysterin ryhmäksi. Vuonna 1856 Yhdysvallat vaati atollia itselleen Guano Islands Actilla.


title: Nukufetau

text: Louis Becke saapui Nukufetaulle vuonna 1881, ja hänestä tuli atollin kauppias. Myöhemmin hän kirjoitti kirjan kokemuksistaan. Samoihin aikoihin myös Alfred Restieaux toimi kauppiaana atollilla.


title: Nukufetau

text: Vuonna 1892 Nukufetau liitettiin muiden nykyään Tuvalulle kuuluvien atollien ja saarien lisäksi Yhdistyneen kuningaskunnan Gilbert- ja Ellicesaarten protektoraattiin, josta tuli vuonna 1916 siirtomaa. Nukufetausta tuli osa Tuvalua maan itsenäistyttyä vuonna 1978.


title: Nukufetau

text: Yhdysvallat rakensi Motulalon saarelle toisen maailmansodan aikana lentokentän, joka tuli käyttöön marraskuussa 1943 ja oli käytössä vuoden 1944 puolivälin paikkeille asti. Nykyään lentokenttä on hylätty ja käyttämätön.


title: Nukufetau

text: Nukufetaun atollilla avattiin postitoimisto vuonna 1925.


title: Nukufetau

text: Vuoden 2012 väestönlaskennan mukaan atollilla asui 540 ihmistä, ja sen väestöntiheys oli noin 180 as./km². Kymmenen vuotta aiemmin asukasluku oli 586. 1980-luvulla atollilla asui yli 700 ihmistä. Atollin asutus on keskittynyt Savaven saarelle atollin lounaiskulmaan, jossa sijaitsevat atollin kaksi suurinta asutuskeskittymää, Aulotu, jonka asukasluku oli vuonna 2012 yli 300, sekä Maneapa, jonka asukasluku oli samana vuonna lähes 200. Atollilla puhutaan pääasiassa tuvalun kielen etelätuvalun murretta mutta myös englantia.


title: Nukufetau

text: Suurin osa Nukufetaun asukkaista kuuluu protestanttiseen Tuvalun kirkkoon. Atollilla on myös pieni Jehovan todistajien yhteisö ja muita pieniä uskonnollisia ryhmiä.


title: Nukufetau

text: Atollin asukkaat saavat toimeentulonsa rahasiirroista, kalastamisesta, käsitöistä, työskentelystä kyläneuvostossa ja pienistä yrityksistä. 124 Nukufetaun kotitaloutta harjoittaa kalastusta, ja kalaa syödään yli 180 kg henkilöä kohden vuodessa. Vuonna 1997 atollille rakennettiin kalastuskeskus Australian avulla, mutta sen toiminta on ollut taloudellisesti kannattamatonta. Monet atollin asukkaat työskentelevät pääkaupunki Funafutissa tai muissa maissa.


title: Nukufetau

text: Euroopan unioni on avustanut Nukufetaulla ja kahdella muulla Tuvalun atollilla aurinkoenergian käyttöönottoa. Niinpä niillä voidaan nykyään käyttää sähköä vuorokauden ympäri. Aikaisemmin sähköä tuotettiin saarilla dieselillä, ja sitä riitti vain 18 tunniksi vuorokaudessa.


title: Nukufetau

text: Nukufetaulle pääsee muualta Tuvalusta vain laivoilla, jotka käyvät atollilla pari kertaa kuukaudessa. Suurella osalla asukkaista on moottorivene, jolla pääsee liikkumaan atollin saarien välillä.


title: Äänikortti

text: Äänikortti on tietokoneen lisäkortti, joka on tarkoitettu äänisignaalin tuottamiseen ja usein myös lukemiseen äänisisääntulon kautta.


title: Äänikortti

text: Äänikortit ovat olleet suosittuja etenkin IBM PC -yhteensopivissa koneissa, joiden ääniominaisuudet ilman korttia ovat yleensä olleet käytännössä olemattomat. Nykyään hyvät ääniominaisuudet ovat myös PC-maailmassa itsestäänselvyys, ja monilla PC-emolevyillä onkin valmiina äänipiiri, jota historiallisista syistä on ruvettu kutsumaan "integroiduksi äänikortiksi".


title: Äänikortti

text: Tavallisten PC-tietokoneiden ääniominaisuudet rajoittuivat pitkän aikaa sisäiseen kaiuttimeen ("PC-speaker", suomeksi usein "PC-piipperi", "piipperi"), joka pystyy normaalisti tuottamaan vain eritaajuisia piippauksia. Tätä kummempia ääniominaisuuksia ei tosin perinteisissä työkoneissa edes tarvittu. Äänikorteille alkoi kuitenkin tulla tarvetta PC:n yleistyessä pelikoneena, jolloin sen piti kilpailla muun muassa Amigan ja Atari ST:n kaltaisten koneiden ominaisuuksien kanssa.


title: Äänikortti

text: PC:llä merkittäviä äänikortteja ovat olleet:


title: Vladimir Vysotski

text: Vladimir Semjonovitš Vysotski (, 25. tammikuuta 1938 Moskova – 25. heinäkuuta 1980 Moskova) oli neuvostoliittolainen runoilija, laulaja ja näyttelijä. Hän ei saanut elinaikanaan juuri virallista tunnustusta, mutta oli silti aikansa kuuluisimpia venäläisiä trubaduureja. Suomessa hänen tunnetuin kappaleensa on Juha Vainion suomennoksena laulettu ”Ystävän laulu”, jonka Arja Saijonmaa levytti vuonna 1983.


title: Vladimir Vysotski

text: Vysotski lauloi omia tekstejään säestäen itseään kitaralla. Balladit kertovat rakkaudesta, sodasta, rauhasta ja jokapäiväisestä neuvostoelämästä. Hän jatkoi roolissa, jonka Jevgeni Jevtušenko oli luonut. Vysotski itse määritteli paikkansa yhteiskunnassa: ”Olen ihminen, jonka kaikki tuntevat, minua ei pidetä virallisena henkilönä saatikka virallisena runoilijana, eikä minulla ole mitään tarvetta harjoittaa itsesensuuria”.


title: Vladimir Vysotski

text: Ollessaan naimisissa ranskalaisen näyttelijän Marina Vladyn kanssa Vysotski saattoi matkustella ulkomailla vapaammin kuin moni muu neuvostolaulaja. Neuvostoliitossa Vysotski oli kuitenkin ”kielletty artisti”, ja niinpä hänen nauhoituksensakin on tehty melko alkeellisilla välineillä. Äänenlaatu on näin ollen suhteellisen heikko, mutta se ei juurikaan hälvennä laulujen voimallista paatosta.


title: Vladimir Vysotski

text: Vysotski kuoli 42-vuotiaana sydänkohtaukseen, jota olivat edesauttaneet vuosia jatkunut raju alkoholin ja morfiinin käyttö.


title: Vladimir Vysotski

text: Neuvostoliiton olojen vapauduttua Vysotskin syntymän 50-vuotispäivän kunniaksi järjestettiin hänen muistokseen Moskovassa suuri gaalakonsertti vuonna 1988.


title: Vladimir Vysotski

text: Mika ja Turkka Mali ovat suomentaneet ja levyttäneet kymmeniä Vysotskin lauluja 1980- ja 1990-luvuilla. Kokonaisia albumeita Vysotskin laulujen suomennoksia ovat levyttäneet myös Lassi Mettälä levylleen "eriParia" (Musiikkiteatteri eriParia), Arto Rintamäki levylleen "Katkennut laulu" (1994, useimmat Rintamäen omia suomennoksia) sekä viimeisimmäksi näyttelijät Heidi Vaarna ja Esko Rissanen levylleen "Vysotskin lauluja" (Rocket Records, 2008).


title: Vladimir Vysotski

text: Vuonna 2011 ensi iltansa sai Vysotskista kertova elokuva "Vysotski, kiitos, että elät" (Высоцкий. спасибо что живой). Elokuvaa kuvattiin viisi vuotta ja se saavutti suuren suosion.


title: Natalie Merchant

text: Natalie Anne Merchant (s. 26. lokakuuta 1963 Jamestown, New York) on yhdysvaltalainen laulaja-lauluntekijä ja muusikko. Hän aloitti uransa 10,000 Maniacs -yhtyeessä, joka nousi suosituksi 1980-luvun puolivälissä. Merchant lähti soolouralle vuonna 1994.


title: Natalie Merchant

text: Natalie Anne Merchant syntyi 26. lokakuuta 1963 Jamestownissa New Yorkissa. Hän liittyi folkrockia soittavaan 10,000 Maniacsiin laulajaksi 17-vuotiaana. Yhtyeestä tuli suosittu vaihtoehtorockyhtye 1980-luvun puolivälissä. Merchant jätti yhtyeen vuonna 1994 ja siirtyi soolouralle.


title: Natalie Merchant

text: "Tigerlily" (1995) on Merchantin menestynein sooloalbumi. Se nousi Yhdysvaltain levylistan sijalle 13 ja myi yli viisi miljoonaa kappaletta.


title: Natalie Merchant

text: Merchantin laulut ovat usein kantaa ottavia, ja hän on kampanjoinut esimerkiksi eläinten oikeuksista, kotiväkivallasta ja kodittomuudesta. Merchant on asunut New Yorkin maaseudulla koko ikänsä. Hänellä on tytär päättyneestä avioliitostaan.


title: Dialogi

text: Dialogi (kr. "dia" 'kautta' + "logos" 'sana') on kahden tai useamman ihmisen vuoropuhelua, keskustelua. Dialogi voi olla myös muun muassa suoran esityksen muotoon kirjoitettu teksti tai teos, jossa on useampi kuin yksi puheenvuoron käyttäjä (esimerkiksi sokraattinen dialogi tai näytelmä).


title: Dialogi

text: On erotettava aito dialoginen vuorovaikutus (rakentava vuorovaikutus) rinnakkaisista toisiinsa vaikuttamattomista monologeista (kilpaileva vuorovaikutus).


title: Dialogi

text: Dialogi juontuu kreikan kielen sanoista "dia" ja "logos". "Logos" tarkoittaa sanan merkitystä (sanan sisältöä tai ajatusta), ja "dia" tarkoittaa kautta tai lävitse. Siten dia-logos tarkoittaa merkityksen tai ymmärryksen virtausta keskustelijoiden lävitse.


title: Dialogi

text: Antiikin aikana filosofiset kirjoitukset laadittiin usein dialogimuotoon (Platon, Aristoteles), ja perinne on jatkunut uudelle ajalle saakka (Galileo Galilei). Mannermaisessa filosofiassa dialogia ovat 1900-luvulta alkaen tarkastelleet muun muassa Mihail Bahtin, Martin Buber ja Hans-Georg Gadamer. Teoksessaan "Wahrheit und Methode" Gadamer korostaa sitä, kuinka aidossa dialogissa keskustelun osapuolet ovat valmiita muuttamaan käsityksiään:


title: Dialogi

text: Dialogin käsitettä on käytetty niin filosofiassa, psykoterapiassa, opetuksessa, draamassa kuin organisaation kehittämisessä. Terapiassa ollaan kiinnostuneita terapeutin ja potilaan välisestä dialogista ja siitä, millainen dialogi tukee potilaan kehitystä. Opetuksessa haasteena on oppilaan oppiminen: miten inspiroida dialogin kautta oppilas ja opettaja yhteiselle oppimismatkalle.


title: Dialogi

text: Organisaatioiden kehittämisessä dialogi-sana on tullut esille erityisesti, kun puhutaan uuden luomisesta, informaation kulusta, työhyvinvoinnista tai strategian toteuttamisesta.


title: Dialogi

text: Dialogisessa lähestysmistavassa ajatellaan, että asioita voidaan parhaiten ymmärtää ja tutkia yhteisessä vuoropuhelussa. Tarvitaan yhteistä ajattelua, niin ettei yksi taho sanele, miten asiat ovat. Yhteiskunnallisesti dialogia tarvitaan, jotta arkielämää voidaan ymmärtää eri näkökulmista ja löytää entistä parempia ratkaisuja.


title: Dialogi

text: Dialogi edellyttää osallistujilta dialogitaitoja. Ilman dialogitaitoja keskustelusta voi tulla poteroihin vetäytynyttä väittelyä, ohi puhumista tai pinnallista keskustelua, joka ei tuota uusia oivalluksia tai joka turhauttaa.


title: Dialogi

text: Ehkä keskeisin dialogin taito on kyky käsitellä omia tunteitaan. Tämä tarkoittaa ensimmäiseksi kykyä tunnistaa itsessä liikkuvat tunteet. Jos tällaista taitoa ei ole kehittynyt, keskustelija reagoi keskusteluun voimakkaasti tunteella ja provosoituu vahvasti, mikä ei edistä rakentavaa keskustelua.


title: Dialogi

text: Erityisesti jos ryhmä on suuri, dialogi asettaa osallistujille suuria haasteita. Osallistujien on kyettävä käsittelemään turhautumisen tunteita, joita syntyy siksi, että suuressa ryhmässä ei riitä jokaiselle jäsenelle paljon puheaikaa.


title: Dialogi

text: Toisena taitona on kyky kuunnella. Tämä edellyttää harjoitettua taitoa hiljentää edes hetkeksi omat ajatuksensa siten, että voi tarkkaavaisesti kuunnella toista henkilöä. Ilman tätä taitoa ihminen herkästi kuulee omat ennakkoluulonsa sen sijaan, että kuuntelisi, mitä toinen sanoo. Kuuntelun taitoon liittyy taito esittää tarkentavia ja toista ihmistä rohkaisevia kysymyksiä.


title: Dialogi

text: Tärkeä taito on myös kyetä ilmaisemaan omia ajatuksiaan. On hyvä puhua minä-muodossa, se edistää selkeyttä ja rehellistä ilmaisua, toisin sanoen pitää puhua suoraan, mitä ajattelee ja miksi. Puhumisen taitoon liittyy myös kyky ilmaista itseään siten, että ei hyökkää, arvostele tai tuomitse muita.


title: Dialogi

text: Tällaisen puhumisen taidon takana on tietenkin ajattelu: miten suhtaudun muihin, miten tärkeänä näen arvostuksen ihmisten välisissä suhteissa ja miten tietoisesti pyrin edistämään arvostusta.


title: Dialogi

text: Nuo kolme edellä mainittua taitoa, tunteiden käsittelytaito, kuuntelemisen taito ja puhumisen taito liittyvät tietenkin toisiinsa.


title: Dialogi

text: Neljäntenä keskeisenä taitona, erityisesti jos dialogia käytetään yhdessä oppimisen ja oivaltamisen työkaluna, on kyky nähdä yhteisestä keskustelusta osien summana hahmottuvia taustavoimia tai –uskomuksia. Kun jokainen osallistuja on tuonut keskustelun kautta oman kontribuutionsa, voidaankin oivaltaa esimerkiksi, että käsiteltävä asia ei olekaan sellainen kuin vain yhden ihmisen näkökulmasta tarkasteltuna voisi luulla.


title: Dialogi

text: Suuria järjestelmiä, kuten organisaatioita tai yhteiskuntaa, kehitettäessä dialogi on käytännössä ainoa mahdollisuus. Ensinnäkin yksittäinen taho ei voi hahmottaa kokonaisuutta, vaan tarvitaan systeemin eri puolilta tulevien tahojen näkemyksiä, jotta kokonaisuutta voidaan hahmottaa. Toiseksi kehitysajatusten luominen edellyttää systeemin jäsenten osallistumista. Kolmanneksi kehitystoimenpiteiden käytäntöönpano edellyttää, että ihmiset ovat voineet osallistua, sillä se edistää toimenpiteisiin sitoutumista. Toimeenpanossa tarvitaan myös jatkuva dialogia, jotta suuntaa voidaan tarpeen vaatiessa korjata.


title: Dialogi

text: Dialogi edellyttää riittävää turvallisuutta. Turvallisuus syntyy arvostuksen kautta. Arvostus rakentuu kyvystä tarkastella asiaa toisten näkökulmista ja hyväksyä ne subjektiivisesti tosina. Arvostus rakentuu myös ymmärryksestä, että jokaisella on yhtäläinen oikeus osallistua.


title: Kevin Lowe

text: Kevin Hugh Lowe (s. 15. huhtikuuta 1959 Lachute, Québec) on kanadalainen urheilujohtaja ja entinen jääkiekkoilija. Hänen pelipaikkansa oli puolustaja. Lowe pelasi NHL:ssä yhteensä 1 254 runkosarjaottelua ja teki niissä 431 pistettä (84 maalia ja 347 maalisyöttöä). Pudotuspeliotteluita hän pelasi 214 ja teki niissä 58 pistettä.


title: Kevin Lowe

text: Lowe toimii nykyisin Edmonton Oilersin urheilutoimenjohtajana (President of Hockey Operations).


title: Kevin Lowe

text: Lowe lukeutuu Edmonton Oilersin historian menestyneimpiin pelaajiin. Hän pitää hallussaan seuraennätystä eniten runkosarjaotteluita ja pudotuspeliotteluita seurassa pelanneena pelaajana. Hän oli Edmontonin historian ensimmäinen NHL-varaus ja teki sen historian ensimmäisen NHL-maalin. Lowe ei pelannut urallaan yhtään ottelua farmisarjoissa ja hänen seuransa jäi pudotuspelien ulkopuolelle vain kerran (New York Rangers kaudella ).


title: Kevin Lowe

text: Lowe pelasi vuodesta 1976 vuoteen 1979 Quebec Rempartsissa juniorisarja Quebec Major Junior Hockey Leaguessa (QMJHL). Hänet valittiin kahdesti, vuosina 1978 ja 1979, liigan toiseen tähdistökentälliseen ja kaudella 1978–1979 hänet nimettiin ensimmäisenä englantia äidinkielenään puhuvana pelaajana QMJHL-seuran kapteeniksi. Edmonton Oilers varasi hänet NHL:ään numerolla 21 ensimmäisellä kierroksella.


title: Kevin Lowe

text: Lowe pelasi Oilersissa alun perin kaudesta kauteen ja oli voittamassa tänä aikana viittä Stanley Cupin mestaruutta, vuosina 1984, 1985, 1987, 1988 ja 1990. Hän toimi joukkueensa kapteenina kaudella . Ennen tuota kautta hänet oli palkittu vuonna 1990 King Clancy Memorial Trophylla, joka jaetaan johtajuudesta sekä jäällä että sen ulkopuolella ja humanitaarisesta työstä yhteisössään.


title: Kevin Lowe

text: New York Rangers hankki Lowen joulukuussa 1992 vaihdossa hyökkääjä Roman Oksjutaan ja kolmannen kierroksen varausvuoroon. Hän oli ollut pelaamatta alkukauden oltuaan ilman uutta sopimusta Oilersin kanssa. Hän teki Rangersin kanssa sopimuksen pian siirron jälkeen ja pelasi seurassa neljä kautta. Vuonna 1994 hän voitti uransa kuudennen Stanley Cupin mestaruuden seuratovereinaan useita muita entisiä Oilers-pelaajia (Glenn Anderson, Jeff Beukeboom, Adam Graves, Craig MacTavish, Mark Messier ja Esa Tikkanen).


title: Kevin Lowe

text: Syyskuussa 1996 Lowe palasi Edmonton Oilersiin vapaana pelaajana ja pelasi seurassa tämän jälkeen yhden täyden kauden. Hän pelasi seurassa myös kaudella , mutta pystyi pelaamaan tasapainoaistiin vaikuttavan sisäkorvatulehduksen vuoksi vain seitsemässä runkosarja- ja yhdessä pudotuspeliottelussa. Kesällä 1998 hän ilmoitti lopettavansa pelaajauransa.


title: Kevin Lowe

text: Lowe pelasi urallaan ssa seitsemän kertaa, vuosina 1984–1986, 1988–1990 ja 1993.


title: Kevin Lowe

text: Lowe edusti Kanadan jääkiekkomaajoukkuetta maailmanmestaruuskilpailuissa vuonna 1982 ja Kanada-cupissa vuonna 1984. MM-kilpailuissa hän oli voittamassa pronssia ja Kanada-cupissa turnauksen mestaruutta.


title: Kevin Lowe

text: Vuonna 1998 Lowe aloitti Edmonton Oilersin apuvalmentajana ja siirtyi seuraavana vuonna seuran päävalmentajaksi. Hän toimi päävalmentajana vain kauden , jolloin seura putosi pudotuspelien ensimmäisellä kierroksella. Vuonna 2000 Lowesta tuli seuran general manager, kun pitkään tehtävässä toiminut Glen Sather siirtyi New York Rangersiin. Hän toimi Oilersin general managerin tehtävässä vuoteen 2008, jolloin siirtyi seuran sisällä uuteen tehtävään, urheilutoimenjohtajaksi (President of Hockey Operations).


title: Kevin Lowe

text: Edmonton Oilersin lisäksi Lowe on toiminut myös Kanadan maajoukkueen johtotehtävissä. Vuonna 2002 hän toimi joukkueen apulaisjohtajana (Assistant Executive Director) Salt Lake Cityn olympialaisissa, joissa joukkue voitti kultaa, ja vuonna 2006 Torinon olympialaisissa. Hän oli osa joukkueen johtoryhmää myös sille voitokkaassa jääkiekon maailmancupissa 2004.


title: Kevin Lowe

text: Lowe on naimisissa alppihiihdossa kaksi olympiamitalia Calgaryssä 1988 voittaneen Karen Percyn kanssa ja hänellä on neljä lasta, tyttäret Devyn, Darby ja Karly sekä poika Keegan.


title: Jevgeni Jevtušenko

text: Jevgeni Aleksandrovitš Jevtušenko (ven. Евгений Александрович Евтушенко; 18. heinäkuuta 1932 Irkutsk, Neuvostoliitto – 1. huhtikuuta 2017 Tulsa, Yhdysvallat) oli venäläinen runoilija, joka arvosteli teoksissaan Venäjän Stalinin ajoilta periytyvää virkavaltaisuutta.


title: Jevgeni Jevtušenko

text: Runoissaan Jevtušenko tunnustaa perintövelkansa sellaisille Venäjän runouden merkkihenkilöille kuin Vladimir Majakovski, Sergei Jesenin ja Anna Ahmatova. Heidän muistokseen Jevtušenko omisti muutamia runojaan, samoin kuin Espanjan sisällissodan aikana murhatulle Federico García Lorcalle. Hänellä oli tuotannossaan oma jäljittelemätön ja suorasukainen runouden tyyli. Jevtušenkoa voidaan runotekstiensä kirjoituspaikkojen perusteella pitää kosmopoliittina.


title: Jevgeni Jevtušenko

text: Jevtušenkon tunnetuin runoelma on "Babi Jar". Dmitri Šostakovitš sävelsi 13. sinfoniansa Babi Jarin ja joidenkin muiden Jevtušenkon runojen säkeisiin. Neuvostoliitto oli suhtautunut välinpitämättömästi juutalaisten joukkomurhaan, jonka natsi-Saksan armeijan Einsatzgruppen pani toimeen Babyn Jarissa Kiovassa vuonna 1941. Jevtušenkon runoelma julkaistiin Venäjällä virallisesti vasta vuonna 1984.


title: Crécyn taistelu

text: Crécyn taistelu (26. elokuuta 1346) oli satavuotisen sodan ensimmäisiä suuria taisteluita. Se päättyi englantilaisten voittoon ranskalaisista. Taistelu käytiin Pohjois-Ranskassa Sommen hallintoalueella lähellä "Crécy-en-Ponthieu"ta. Taistelussa käytettyjen uusien aseiden ja taktiikoiden johdosta sitä on pidetty yhtenä ensimmäisistä ritarilaitoksen lopun enteistä.


title: Crécyn taistelu

text: Englantilaisten paljon pienempi armeija (n. 12 000 miestä) voitti Crécyssä ranskalaisten 30 000–40 000 miestä uusien taktiikoiden ja aseiden avulla. Taistelussa walesilainen pitkäjousi osoitti tehonsa haarniskoituja ritareita vastaan. Jousimiehet kaatoivat ranskalaisia ritareita kasapäin näiden yrittäessä vallata englantilaisten kukkulalla sijainneita asemia. Taistelussa kuoli huomattava osa Ranskan ylhäisaatelistosta, joidenkin arvioiden mukaan jopa kolmannes.


title: Crécyn taistelu

text: Taistelun on katsottu edustaneen ritarilaitoksen lopun alkua. Siinä ei enää noudatettu ritarien kunniakoodistoa, vaan haavoittuneita ja vangiksi saatuja surmattiin. Lisäksi englantilaiset eivät piitanneet taistelutapojen "urheudesta", vaan ritareita ammuttiin piilojen ja esteiden takaa ja sitten vetäydyttiin, mikä herätti ranskalaisissa suurta katkeruutta. Ritarit osoittautuivat myös ylhäissyntyisyydestään huolimatta haavoittuviksi tavallisesta kansasta kerättyjen harjoitettujen jousimiesten edessä, mikä murensi käsitystä ylhäisen syntyperän tärkeydestä sotilaille.


title: Kalma

text: Kalma voi tarkoittaa:


title: Pašša

text: Pašša () oli korkea asemaa osoittava arvonimi osmanien valtakunnan poliittisessa järjestelmässä. Arvonimi myönnettiin yleensä suurvisiireille, ministereille, kenraaleille tai kuvernööreille (esimerkiksi Ali pašša). Pašša jäi kiinteäksi osaksi kantajansa nimeä kuten monet muutkin osmanien myöntämät arvo- tai lisänimet.


title: Pašša

text: Osmanien armeijassa pašša myönnettiin kenraalimajuria vastaavaan mirlivan arvoon ylennetyille upseereille.


title: Pašša

text: Arvonimi oli käytössä tasavallaksi muuttuneessa Turkissa vuoteen 1934. Viimeisenä se poistettiin käytöstä Egyptissä vuonna 1953.


title: Pimeä tähti

text: Pimeä tähti ("Dark Star") on John Carpenterin ensimmäinen pitkä elokuva, joka sai ensi-iltansa vuonna 1974. Se on musta science fiction -komedia, jota ohjaaja itse on kuvaillut lauseella ”"Huomenna hän tulee" avaruudessa”. Käsikirjoituksen elokuvaan Carpenter teki Dan O’Bannonin kanssa. Elokuva oli alun perin kengännauhabudjetilla tehty kouluprojekti, johon kuvattiin lisämateriaalia sen saattamiseksi kokoillan elokuvan mittaiseksi. "Pimeä tähti" on nykyisin kulttielokuvan maineessa.


title: Pimeä tähti

text: Aluksen päätarkoitus on suojella Maata tuhoamalla mahdollisia epävakailla radoilla olevia planeettoja, jotka saattaisivat syöksyä tähteen seuraavan 10 000 kierroksen aikana ja aiheuttaa novan. Aluksen laitteisto on vuosien kuluessa vähitellen vaurioitunut ja WC-paperi on loppunut. Budjettileikkausten takia Maasta ei voida lähettää huoltoalusta. Alus on 18 parsekin etäisyydellä Maasta, päätellen 10 vuoden signaaliviipeestä. Aluksen kapteeni on kuollut, mutta häntä säilytetään pakastettuna, ja hänen kanssaan voi keskustella.


title: Pimeä tähti

text: Aluksen lemmikki, rantapalloa muistuttava avaruusolento, aiheuttaa ruokkijalleen melkein hengenlähdön hissikuilussa. Planeetat räjäytetään keinotekoisella älyllä varustetuilla lämpöydin-laitteilla. Yksi niistä ei kuitenkaan putoa laukaisulaitteen rikkouduttua, ja yhden miehistön jäsenen on mentävä ulos keskustelemaan sen kanssa fenomenologiasta, jotta pommi ei räjähtäisi.


title: Pimeä tähti

text: Aluksen miehistön jäsenet kuluttavat luppoaikaansa eri tavoin. Yksi haaveilee surffauksesta, ja hän on rakentanut pulloista soittimen. Yksi on eristäytynyt muista observaatiokupuun. Yksi ei ole astronautti ensinkään vaan polttoaineteknikko, ja hän harrastaa kepposia. Aluksen ääni–kuva-tallennin (joka muistuttaa 8-raitaista kasettia) poistaa automaattisesti kaikki rivoudet:


title: Collarbone

text: Collarbone on vuonna 2000 perustettu helsinkiläinen rockyhtye, jonka musiikissa on vaikutteita alternative rockista ja hard rockista. Yhtye on julkaissut kaksi täyspitkää albumia.


title: Collarbone

text: Neljä alkuperäisjäsentä Thomas Kirjonen, Janne Suominen, Matti Piipponen ja Janne Sivunen perustivat Collarbonen syksyllä 2000. Yhtye teki kolme demoa ja omakustanne-EP:n "Devil in Miss Verril", joka julkaistiin 2004. Yhtye solmi levytyssopimuksen Spinefarm Recordsin kanssa voitettuaan Ääni ja vimma -bändikilpailun keväällä 2005.


title: Collarbone

text: Debyyttilevy "The Back of Beyond" julkaistiin keväällä 2007. Jonas Olssonin tuottamalta, Jens Bogrenin miksaamalta ja Ue Nastasin masteroimalta levyltä julkaistiin single ”The Last Call”, joka sai runsaasti soittoaikaa Radio Rockilla ja oli myöhemmin muun muassa SubTV:n "Äijät"-ohjelman soundtrackilla.


title: Collarbone

text: Loppuvuodesta 2008 Collarbone otti riveihinsä viidennen jäsenen, muun muassa April-yhtyeessä vaikuttaneen kitaristi Mikko Merilinnan. Toinen albumi "Pretty Dirty" äänitettiin kesällä 2009 Jonas Olssonin toimiessa jälleen tuottajana. Risto Hemmi miksasi levyn alkuvuodesta 2010 Finnvox-studiolla Helsingissä.


title: Collarbone

text: "Pretty Dirtyn" ensimmäinen single ”The Machine” julkistettiin 1. maaliskuuta 2010. The Machine valikoitui YleX:n X-Ryhmän tehobiisiksi viikolla 10 ja se pysyi pitkään Himotuimmat-listalla ollen muutamia viikkoja listaykkösenä. Levy julkaistiin Universal Music Oy:n kautta 28. huhtikuuta 2010. Laulaja Thomas Kirjonen jätti yhtyeen kesällä 2011 keskittyäkseen soolouraansa.


title: Solusykli

text: Solukierto eli solusykli on aitotumaisensolun elämänvaihe, jonka aikana solu jakautuu kahdeksi uudeksi soluksi. Se koostuu kasvuvaiheesta eli interfaasista ja suvuttomasta tuman jakautumisesta eli mitoosista. Solukierron säätelystä vastaavat sykliinit ja sykliineistä riippuvaiset kinaasit.


title: Solusykli

text: Solukierto alkaa jakautumisvaiheen jälkeen G-vaiheella. G on yleensä pitkäkestoisin vaihe ja sen aikana solun tilavuus ja sen sisältämien valkuaisaineiden ja RNA:n määrä kasvaa. G-vaiheessa solun kromosomisto on kaksinkertainen.


title: Solusykli

text: G-vaiheen kesto riippuu solun tilasta. Ennen siirtymistä S-vaiheeseen solun on kerättävä riittävästi tilavuutta ja sen DNA:n tulee olla ehjää (DNA:n eheydestä tarkastamisesta huolehtii eläimillä p53-valkuaisaine). Vaiheen pituuteen vaikuttaa myös solun ulkopuolinen säätely. Kun solu ohittaa tarkastuspisteen () se voi jatkaa kohti S-vaihetta.


title: Solusykli

text: S-vaihe () määritellään alkavaksi DNA:n kahdentumisen alusta ja kestävän siihen asti, kunnes koko DNA on kahdentunut. Kun solu G-vaiheessa on ohittanut tarkastuspisteen, se etenee vääjämättömästi kohti S-vaihetta, jonka alkuun vaaditaan "S. pombe" -hiivassa cdc18-valkuaisainetta. Cdc-18 voi olla aktiivinen ainoastaan Rum1-valkuaisaineen läsnä ollessa, joka estää Cdc2/Cdc13-kompleksia fosforyloimasta Cdc18:aa epäaktiiviseen muotoon. S-vaiheen lopussa solun kromosomisto on nelinkertainen. (Eläimillä Cdc13:a vastaa sykliini.)G kestää S-vaiheen lopusta mitoosin alkuun. Sen aikana solu tarkistaa DNA:n eheyden, mikä eläinsoluissa tapahtuu ATM-valkuaisaineen avulla.


title: Solusykli

text: M-vaiheeksi kutsutun mitoosin eli jakautumisen käynnistää M-vaihetta edistävän tekijän (MPF, M-phase promoting factor) aktivoituminen. MPF on kaksiosainen molekyyli, joka koostuu Cdc2- ja sykliinivalkuaisaineesta ("S. pombe"lla Cdc13), ja sen aktivoituminen perustuu Cdc2-valkuaisaineen fosforyloinnin säätelyyn. Jakautumisvaihe päättyy, kun valkuaisen hajotuslaitteet hajottavat sykliinit.


title: Solusykli

text: G-vaiheessa olevat solut ovat irtautuneet solukierrosta.


title: Hauta

text: Hauta on kuolleen ruumiin sijoituspaikka. Hauta voi olla maahan kaivettu kuoppa tai kammio. Tavallisesti haudalle asetetaan muistomerkki, tavallisimmin hautakivi jossa on usein vainajan nimi sekä syntymä- ja kuolinaika. Myös meri on ollut hautapaikka, kuin joissain tapauksissa myös joki, joka on vienyt ruumiin pois. Polttohautauksen jälkeen ruumiin tuhka sirotellaan erikseen sille määrätyyn paikkaan, maahan tai merelle. Tuhkansirottelupaikalla voi myös olla muistomerkki.


title: Hauta

text: Muinaisessa Egyptissä faaraot palsamoitiin ja haudattiin mastabaan, pyramidiin tai kalliohautaan. Zarathustralaisuudessa on poikkeava hautaustapa: ruumis viedään korkean zikkurat-tornin päälle, jossa se jää lintujen syötäväksi.


title: Poitiers’n taistelu (1356)

text: Poitiers’n taistelu (19. syyskuuta 1356) oli toinen kolmesta englantilaisten suuresta voitosta ranskalaisista satavuotisessa sodassa.


title: Poitiers’n taistelu (1356)

text: 8. elokuuta 1356 aloitti Edvard Musta prinssi marssin englantilaisten tukikohdasta Akvitaniasta kohti pohjoista tarkoituksenaan auttaa keskisessä Ranskassa olevia liittolaisia ja hävittää maaseutua. Hänen englantilais-gascognelaiset joukkonsa valtasivat ja hävittivät useita kyliä ja kaupunkeja ilman mainittavaa vastarintaa, kunnes saapuivat Loire-joelle Toursiin, jonka linnaa he eivät saaneet heti vallatuksi. Tämän viivytyksen takia Juhana II saattoi saada englantilaiset kiinni. Hän kokosi armeijansa Toursista pohjoiseen sijaitsevassa "Chartresissa" ja jätti 20 000 - 30 000 sotilasta pois parantaakseen mahdollisuuksia Mustan prinssin saavuttamiseen. Tämä teki hänen armeijastaan suhteellisen samankokoisen Mustan prinssin armeijaan nähden.


title: Poitiers’n taistelu (1356)

text: Kuultuaan Ranskan armeijan olevan liikekannalla, Musta prinssi päätti vetäytyä. Hän marssi kohti etelää, mutta ranskalaiset saivat englantilaiset kiinni Poitiers’n lähellä. Crécyn taistelussa 16-vuotiaana mukana ollut Musta prinssi päätti käyttää Crécystä tuttuja taktiikoita. Hän asetti joukkonsa vahvasti puolustukselliseen muodostelmaan paikkaan, jota ympäröivät luontaiset esteet kuten metsä takana ja puro vasemmalla. Vanhan Poitiers-Bordeaux-tien kohdalle hän jätti esteeksi matkakuormansa ryöstösaaliineen suojaamaan heikkoa oikeaa sivustaansa. Kaikki miehet jalkautettiin ja jaettiin kahteen (ehkä kolmeen) osastoon ja molempiin sivustoihin asetettiin pitkäjousimiehet V-muodostelmaan ("herce").


title: Poitiers’n taistelu (1356)

text: Hyökkäävä ranskalaisjoukko oli jaettu neljään osaan. Edessä olivat noin 300 eliittiritaria joita avustivat keihäin aseistautuneet saksalaiset palkkasotilaat. Tämän joukon oli tarkoitus rynnäköidä englantilaisia jousimiehiä päin ja eliminoida heidän aiheuttamansa uhka. Näiden jälkeen seurasi kolme osastoa jalkaväkeä (tässä tapauksessa lähinnä jalkautuneita ritareita), joita johtivat kruununperijä ("Dauphin") ja myöhemmin kuningas Kaarle V, Juhana II ja Orleansin herttua.


title: Poitiers’n taistelu (1356)

text: Heti taistelun alussa englantilaiset hämäsivät esittämällä sekasortoisuutta vasemmalla sivustallaan, mikä provosoi ranskalaiset ritarit rynnäköimään kohti jousimiehiä. Jousimiehet olivat kuitenkin odottaneet tätä ja syytivät ranskalaisten ja etenkin heidän hevostensa päälle nuoliryöpyn. Itse ritarien varustus tosin oli pitkäjousille läpäisemätön, mutta hevosten varustus oli heikko sivuilta ja takaa, joten jousimiehet siirtyivät ritareiden sivuille ja tappoivat heidän hevosensa tuhoisin seurauksen; ritarien oli vetäydyttävä. Tämän jälkeen seurasi "Dauphinin" jalkaväkiosaston hyökkäys. Se taisteli hetken ankarasti, mutta vetäytyi takaisin järjestäytymään uudelleen. Seuraava Orleansin herttuan osasto joutui paniikkiin huomattuaan, ettei Dauphinin osasto ole mukana ja kääntyi takaisin. Tämä jätti itsensä kuninkaan johtaman osaston mottiin. Tämä oli kuitenkin voimakas joukko, ja vihollisen jousimiesten nuolet olivat lopussa. Jousimiehet liittyivät mukaan englantilaisten ritarien rintamaan, ja seurasi ankara lähitaistelu. Mustalla prinssillä oli kuitenkin yhä reservissä osasto, joka hyökkäsi sivuilta ja takaa. Ranskalaisten rivit murtuivat, he joutuivat paniikkiin, useat pakenivat, ja kuningas Juhana jäi vangiksi.


title: Poitiers’n taistelu (1356)

text: Taistelu oli paha isku ranskalaisille sekä sotilaallisesti että taloudellisesti, sillä kuningas Juhanasta jouduttiin maksamaan lunnaat, jotka vastasivat maan kahden vuoden kansantuloa.


title: Poitiers’n taistelu

text: Poitiers'n taistelu voi tarkoittaa seuraavia:


title: Uranos

text: Uranos () on kreikkalaisessa mytologiassa taivaan jumala sekä Gaian, Äiti maan, poika ja puoliso. Uranos ja Gaia olivat useimpien kreikkalaisen mytologian hahmojen ja maailman olentojen esivanhempia tai luojia tavalla tai toisella, mutta eivät kuitenkaan kaikkien (esimerkiksi Nyksin, yön, ja Ereboksen, pimeyden, synnytti Khaos).


title: Uranos

text: Aluksi Uranoksen ja Gaian liitosta syntyivät kykloopit ja titaanit, tämän jälkeen muun muassa merenjumalatar Tethys, muistin jumalatar Mnemosyne ja Kronos, Aika. Uranos ei päästänyt jälkeläisiään ulos maan povesta eli Gaian kohdusta, mistä suuttuneena Gaia antoi pojalleen Kronokselle sirpin, jolla Kronos leikkasi irti isänsä peniksen. Mereen heitetyn siittimen ympärille muodostuneesta vaahdosta syntyi rakkauden jumalatar Afrodite ja siitä pudonneista veripisaroista syntyivät gigantit, meliadit ja erinykset.


title: Matato'a

text: Matato'a on pääsiäissaarelainen yhtye, jonka musiikissa on vaikutteita paikallisesta perinnemusiikista ja länsimaisesta populaarimusiikista. Kevamatato'a Atan eli Keva perusti sen vuonna 1996. Sen jälkeen yhtye on julkaissut viisi albumia. Yhtyeen sanoitukset ovat pääosin rapanuin kielellä.


title: Taivas

text: Taivas on avaruus sellaisena kuin se Maasta näkyy eli taivaankansi tai korkealla maan yllä oleva ilmatila.


title: Taivas

text: Taivaankappaleista taivaalla näkyvät selkeimmin Aurinko, Kuu ja tähdet sekä joitain planeettoja. Pilvet ovat tiivistynyttä vettä. Muita taivaalla nähtäviä ilmiöitä ovat muun muassa sateenkaaret, halot, salamat, revontulet ja tähdenlennot.


title: Taivas

text: Yöllä pimeän aikaan taivas on musta. Päivisin taivaan tyypillinen sininen väri johtuu Auringon säteilyn sironnasta ilmakehässä. Kun Auringon valo osuu Maan ilmakehän hiukkasiin, se siroaa eli hajaantuu eri suuntiin. Maan ilmakehä sirottaa valon sinisiä aallonpituuksia voimakkaimmin, minkä vuoksi sinistä valoa tulee katsojan silmään joka puolelta taivasta. Auringonnousun tai -laskun aikana valo joutuu kulkemaan ilmakehässä pidemmän matkan ja suurin osa sinisistä aallonpituuksista ehtii sirota kokonaan pois: taivas näyttää tällöin punaiselta.


title: Nestehengitys

text: Nestehengitys tarkoittaa hengittämistä hapella rikastetun (yleensä perfluorihiilivetypohjaisen) nesteen avulla. Lääketieteellisesti nestehengitystä voidaan käyttää esimerkiksi ennenaikaisesti syntyneiden lasten hoidossa tai jos ihmisen keuhkoihin on tullut palovammoja.


title: Nestehengitys

text: Ensimmäiset nestehengityskokeet teki Johannes Kylstra vuonna 1962 upottamalla hiiriä ja rottia hapetettuun suolaliuokseen. Sen jälkeen kokeita on tehty niin sioilla, koirilla kuin ihmisilläkin. Nestehengitystä ollaan kehitetty pitkään syväsukeltamisen puolella ja sen soveltamisesta avaruusmatkailuun on myös spekuloitu. Nestehengityksen ongelmat liittyvät lähinnä nesteiden aiheuttamiin keuhko- ja kudosvaurioihin, sekä nesteen hengittämisen raskauteen.


title: Nestehengitys

text: Science fictionin puolella nestehengitystä on käytetty ainakin James Cameronin elokuvassa "Abyss – syvyys". Elokuvassa nähtävä rotta hengittää nestettä oikeasti.


title: Cameorooli

text: Cameorooli eli cameo (joskus suomennettu näyttäytymisosaksi) on henkilön, yleensä julkisuuden henkilön, lyhyt omana itsenään tekemä esiintyminen elokuvassa, kirjassa tai muussa taideteoksessa. Dokumenttimateriaalin käyttöä fiktioelokuvassa ei kuitenkaan katsota cameoesiintymiseksi. Filmialan kirjoittamattomiin sääntöihin kuuluu, ettei cameoroolin esittäjää mainita lopputeksteissä eikä esiintymisestä makseta palkkiota. Juuri tämä erottaa cameoesiintymisen vierasesiintymisestä.


title: Cameorooli

text: Usein ohjaajat tekevät cameoroolin ohjaamissaan elokuvissa. Tämä oli esimerkiksi Alfred Hitchcockin tavaramerkki. Myös monet muusikot, kuten Michael Jackson, ovat tehneet cameorooleja. Sarjakuvakäsikirjoittaja Stan Lee on esiintynyt lukuisissa Marvel-sarjakuviin perustuvissa elokuvissa. Ohjaaja Peter Jackson teki cameoroolin kaikissa "Taru sormusten herrasta" -elokuvissaan.


title: Cameorooli

text: Joskus cameo tarkoittaa kuuluisuuden näyttäytymistä pikkuroolissa; näin esiintyi esimerkiksi Frank Sinatra kapakkapianistina ja Buster Keaton Central Pacific -junan konduktöörinä elokuvassa "Maailman ympäri 80 päivässä" tai ohjaaja Steven Spielberg verovirkailijana elokuvassa "Blues Brothers". Myös George Lucas teki esiintymisen elokuvassa "" isohkona sini-ihoisena poliitikkona kansleri Palpatinen taustalla. Elokuvassa "Detroit Rock City" Kiss-yhtye esiintyi elokuvan lopussa omana itsenään.


title: Cameorooli

text: Yksi runsaasti cameorooleja tehneistä yksittäisistä henkilöistä on roskaelokuvien harrastaja Forrest J. Ackerman, joka ehti elämänsä aikana esiintyä peräti 210 cameossa. Yksittäisiä elokuvia, joissa on useita cameoita, on edellä mainitun "Maailman ympäri 80 päivässä" lisäksi esimerkiksi "Casino Royale", jossa cameon tekivät muiden muassa William Holden, Stirling Moss, George Raft ja Peter O’Toole, sekä "Yön selkään", jossa lukuisat elokuvaohjaajat tekivät cameoita.


title: Cameorooli

text: Suomalaisissa elokuvissa muun muassa asianajaja Matti Wuorella oli pieni rooli Aki Kaurismäen ohjaamassa elokuvassa "Mies vailla menneisyyttä". Mika Häkkinen teki pienen roolin elokuvassa "Uuno Turhapuro – This Is My Life", niin kuin monet muutkin tunnetut henkilöt kuten Arvi Lind, Arto Nyberg, Lenita Airisto ja Pertti Virtanen. Samoin elokuvassa Uuno Turhapuro armeijan leivissä nähtiin mokkereiden roolissa muun muassa Kalle Holmberg, Pekka Vennamo, Jorma Ojaharju ja Riki Sorsa, autosotamiehenä Ensio Itkonen sekä omana itsenään tennispelaaja Olli Rahnasto.


title: Cameorooli

text: Matti Kassilan ohjaamassa elokuvassa "Vodkaa, komisario Palmu" Yleisradion pääjohtaja Eino S. Repo esittää itseään.


title: Cameorooli

text: Ruotsin kuningas Kaarle XVI Kustaa esiintyi ruotsalaisessa televisiosarjassa "Mika" ("Mika och renen Ossian på äventyr"), jossa Mika oli poronsa kanssa Tukholmassa. Toinen kuninkaallinen, joka on tehnyt cameon, on Jordanian kuningas Abdullah II, joka prinssivuosinaan teki lyhyen cameon tieteissarjan "" jaksossa 35.


title: Cameorooli

text: Fyysikko Stephen Hawking teki useita televisiocameoita, kuten "Star Trek – uusi sukupolvi" -jaksossa "Taistelukomennus, osa 1", jossa hän pelaa pokeria Albert Einsteinin, Isaac Newtonin ja Datan kanssa. Hän on esittänyt itseään myös sarjoissa "Futurama", "Simpsonit" ja "Rillit huurussa".


title: Cameorooli

text: "Tintin seikkailut" -animaatiosarjan tekijät lisäsivät Hergén jokaiseen jaksoon. Hän esiintyy myös vuoden 2011 animaatioelokuvassa "".


title: Cameorooli

text: Cameoita tehdään toisinaan myös musiikkivideoissa. Eurythmics-yhtyeen musiikkivideo "Who's That Girl?" on kuuluisa lukuisista cameoistaan.


title: Hurrikaani Emily

text: Hurrikaani Emily oli viides nimetty myrsky vuoden 2005 Atlantin hurrikaanikaudella. Hurrikaani eteni läpi Pienten Antillien aiheuttaen vahinkoja Grenadalla sekä Jukatanin niemimaan Meksikossa, jonne se iski 4. luokan hurrikaanina. Myöhemmin se iski Koillis-Meksikoon Tamaulipasin osavaltioon 3. luokan hurrikaanina.


title: Hurrikaani Emily

text: 16. heinäkuuta Emilystä tuli 5. luokan hurrikaani Saffirin-Simpsonin hurrikaaniasteikolla tuulten puhaltaessa yli 70 m/s. Tämä on ainut kerta, kun 5. luokan hurrikaani on muodostunut heinäkuussa.


title: Hurrikaani Emily

text: Emily kehittyi trooppisesta matalapaineesta, joka muodostui Keski-Atlantilla 10. heinäkuuta. Seuraavana päivänä vahvistuttuaan siitä tuli "trooppinen myrsky Emily".


title: Hurrikaani Emily

text: Aluksi Emilyn ennustettiin voimistuvan nopeasti ja liikkuvan kohti Isoja Antilleja. Sen sijaan Emily eteni länteen kohti Pieniä Antilleja säilyttäen trooppisen myrskyn voiman.


title: Hurrikaani Emily

text: Myrsky heikkeni edetessään länteen, ja sillä oli vaikeuksia pitää muotoaan. Noin viikkoa aiemmin Karibialla riehunut hurrikaani Dennis oli kuitenkin lämmittänyt Karibianmeren vesiä, ja olosuhteet olivat paremmat trooppisten hirmumyrskyjen kehitykselle. Näin Emily saavutti hurrikaanin voiman 13. heinäkuuta ohittaessaan Tobagon saarta. 14. heinäkuuta Emily iski maihin Grenadan saarella.


title: Hurrikaani Emily

text: Emily voimistui jälleen seuraavana päivänä, ja sen myrskykeskuksen paine laski huomattavasti. Sen tuulet voimistuivat samalla 60 m/s:iin (217 km/h), ja se saavutti 4. luokan. Myöhemmin päivällä se heikkeni selvästi 2. luokan hurrikaaniksi, mutta se saavutti 4. luokan uudelleen. 16. heinäkuuta Emily oli hetken aikaa 5. luokan hurrikaani, mikä on ainut kerta, kun 5. luokan hurrikaani on muodostunut heinäkuussa. Emily heikkeni jälleen 4. luokkaan edetessään Jamaikan ja 17. heinäkuuta Caymansaarten ohi.


title: Hurrikaani Emily

text: Emily jatkoi rataansa lähes suoraan länsiluoteeseen heiketen hieman mutta säilyttäen yhä 4. luokan voimansa iskiessään Cozumelin ja Tumulin kaupunkeihin Jukatanin niemimaalla Meksikossa 18. heinäkuuta. Emilyn tuulet puhalsivat tuolloin 64 m/s (230 km/h).


title: Hurrikaani Emily

text: Myöhemmin päivällä Emily ylitti Jukatanin ja suuntasi Meksikonlahdelle, mutta se heikkeni 1. luokan hurrikaaniksi tuulten puhaltaessa 33 m/s (121 km/h). Lämpimien vesien yllä se kuitenkin voimistui, ja 19. heinäkuuta sen tuulenvoimakkuus kohosi 40 m/s:stä (145 km/h) 56 m/s:iin (201 km/h) vain muutamassa tunnissa asettaen sen 3. luokan hurrikaaniksi. 20. heinäkuuta Emily iski lähelle San Fernandon kaupunkia Tamaulipasin osavaltiossa Meksikossa samalla voimalla.


title: Hurrikaani Emily

text: 14. heinäkuuta Emily iski Grenadaan, joka oli kärsinyt vuosi sitten hurrikaani Ivanin iskettyä saarelle, aiheuttaen yhden ihmisen kuoleman ja aineellista vahinkoa erityisesti saaren pohjoisosissa. Aineellisten vahinkojen arvioitiin kohoavan 110 miljoonaan Yhdysvaltojen dollariin saarella.


title: Hurrikaani Emily

text: Jamaikalla Emily aiheutti rankkasateillaan mutavyöryjä, joissa neljän ihmisen kerrotaan kuolleen. Kaiken kaikkiaan Emily surmasi kymmenen ihmistä Karibialla.


title: Hurrikaani Emily

text: Meksikossa kymmeniä tuhansia turisteja ja asukkaita evakuoitiin Cancúnin ja Cozumelin lomakohteista ja niiden ympäristöstä Jukatanin niemimaalla. Emilyn arvioidaan aiheuttaneen 25 miljoonan dollarin vahingot kyseisellä alueella, ja lisäksi kolmen ihmisen kerrotaan kuolleen epäsuorasti Emilyn vaikutuksesta. Tamaulipasin osavaltiossa Koillis-Meksikossa myrskyn tieltä evakuoitiin 18 000 ihmistä.


title: Rohkelikko

text: Rohkelikko () on yksi Tylypahkan noitien ja velhojen koulun neljästä tuvasta J. K. Rowlingin luomassa Harry Potter -kirjasarjassa. Tylypahkassa uudet oppilaat jaetaan vuoden alussa neljään eri tupaan heidän persoonallisuuspiirteidensä perusteella. Tylypahkan muut tuvat ovat Korpinkynsi, Luihuinen ja Puuskupuh.


title: Rohkelikko

text: Tylypahkan koulun perusti aikoinaan neljä mahtavaa velhoa ja noitaa, joista jokainen arvosti ihmisessä hiukan erilaisia piirteitä. Näin eri tuvat syntyivät. Rohkelikko-tuvan perusti Godric Rohkelikko. Hän halusi ottaa oppilaikseen rohkeita ja uskollisia yksilöitä, sillä hän arvosti näitä luonteenpiirteitä eniten. Tuvan nimen mukaisesti rohkeus onkin rohkelikkojen silmiinpistävin luonteenpiirre. Tylypahkan lajitteluhattu laulaa Harry Potterin ensimmäisenä kouluvuotena rohkelikoista seuraavasti:


title: Rohkelikko

text: Rohkelikon tuvanjohtaja on professori Minerva McGarmiwa, joka opettaa Tylypahkassa muodonmuutosta. Myös rehtori Dumbledore kuului aikoinaan Rohkelikkoon ja toimi sen johtajana ennen rehtoriuttaan. Tuvan tunnuseläin on leijona ja sen tunnusvärit ovat punainen ja kulta.


title: Rohkelikko

text: Rohkelikkojen oleskeluhuone sijaitsee yhdessä linnan korkeimassa tornissa ja sen sisään käynti on itäsiiven seitsemännessä kerroksessa ja sitä vartioi Lihava leidi, joka on verhoiltu vaaleanpunaiseen mekkoon. Hän vaatii täydellisen tunnussanan ennen sisäänpääsyä.


title: Rohkelikko

text:
Rohkelikon tupakummitus on sir Nicholas de Mimsy Porpington, eli melkein päätön Nick.
Vaikka Rohkelikko onkin ns. sankareiden tupa, kaikki Rohkelikot eivät sovi kyseiseen kategoriaan. Cormac McLaggen omaa Rohkelikon negatiivisia ruumiillistumia; hän on pahansisuinen ja komenteleva. Romilda Vane on salakavala ja ilmenee epärehellisenä ja kierona yrittämällä antaa Harrylle lemmenjuomaa. Tylypahkan pikajunassa hän väheksyy Neville Longbottomia ja Luna Lovekivaa. McLaggen ja Vane ovat kuitenkin molemmat rohkeita ja näyttävät luottamusta, jotka ovat kaksi Rohkelikon ominaisuutta ja sen takia heidät lajiteltiin tupaan. Peter Piskuilan, kuolonsyöjä, oli myös samassa tuvassa, mikä osoittaa että uskollisuutensa voi kaistoittaa myös epämielekkäällä tavalla.


title: Rohkelikko

text: Koska Harry lähimpine ystävineen kuuluu Rohkelikkoon, tämä tupa saa luonnollisesti eniten huomiota kirjoissa ja on vahvasti idealisoitu. Rohkelikko tuntuu voittavan suurimman osan Tylypahkan tupienvälisistä kilpailuista etenkin huispauksessa. Rohkelikkojen ja luihuisten välit ovat perinteisesti huonot, ja he kilpailevatkin jatkuvasti toisiaan vastaan. Molempia tupia leimaa tietynlainen näyttämisen tarve, mistä puuskupuhit ja korpinkynnet vaikuttavat sanoutuneen irti.


title: Rohkelikko

text: Katie Bell on Harry Potterin, Hermione Grangerin ja Ron Weasleyn koulutoveri Tylypahkassa. Hän on kuitenkin vuotta ylemmällä vuosikurssilla eli siis saman ikäinen kuin Cho Chang. Katie kuuluu Rohkelikkoon ja Rohkelikon Huispausjoukkueeseen, jossa pelaa jahtaajan paikkaa.


title: Rohkelikko

text: Harry Potter ja puoliverinen prinssi -kirjassa komennuskirouksen alainen baarinpitäjä Matami Rosmerta langettaa oman baarinsa naistenhuoneessa Katieen komennuskirouksen, luovuttaa tälle salaperäisen paketin ja käskee tyttöä viemään sen Tylypahkaan rehtorille, Albus Dumbledorelle. Katien ja tämän ystävän Leannen riidan seurauksena paketti menee rikki ja Katie koskettaa sen sisältöä, kirottua kaulakorua. Tämän seurauksena pimeää taikuutta sisältävä kirous iskee Katieen ja hänet kiidätetään Pyhän Mungon taikatautien ja -vammojen sairaalaan. Myöhemmin samana lukuvuotena hän palaa kuitenkin takaisin kouluun. Katie osallistui myöhemmin Tylypahkan taisteluun seitsemännessä kirjassa.


title: Rohkelikko

text: Lavender Brown on Harry Potterin samanikäinen luokkatoveri, joka kuuluu myös Rohkelikkoon. Lavenderin paras ystävä on rohkelikkotyttö Parvati Patil. Lavenderista annetaan hihittelevä ja tyttömäinen kuva, mutta hän osallistui niin Albuksen Kaartiin kuin Tylypahkan taisteluunkin.


title: Rohkelikko

text: Kuudentena kouluvuotenaan Lavender seurustelee Harryn parhaan ystävän Ron Weasleyn kanssa. He eroavat vain muutamaa kuukautta myöhemmin, sillä Lavender arvaa, että Ron on oikeasti ihastunut Hermione Grangeriin ja oli hänen kanssaan vain lähinnä tehdäkseen Hermionen mustasukkaiseksi. Osasyynä saattaa olla myös Ronin siskon Ginnyn kiusoittelu siitä, ettei Ron ole suudellut kenenkään kanssa (lukuun ottamatta hirmuisaa Muriel-tätiä). Muita syitä voi olla, että Ron on kehittynyt huispauksessa kuudentena vuotenaan, jolloin hän saa Lavenderilta enemmän huomiota ja ihailua ja Ron ottaa sen heti vastaan.


title: Rohkelikko

text: Tylypahkan taistelun aikana Fenrir Harmaaselkä hyökkää Lavenderin kimppuun, mutta Rowling ei ole antanut tarkempia tietoja hänen kohtalostaan. Tosin aiemmin hän on antanut ymmärtää että Harmaaselän hyökkäykset ovat tavanneet olla viimeisinä aikoina kuolettavia, mutta avoimeksi jää, kuoleeko Lavender vai vammautuuko hän samalla tavoin tai pahemmin kuin Bill Weasley. Kuoleman varjelukset -elokuvassa Lavender kuoli vammoihinsa.


title: Rohkelikko

text: Colin Creevey (1981 — 2. toukokuuta 1998) tulee Tylypahkaan Harryn toisena kouluvuotena. Hän on innokas valokuvaaja ja Harry Potter -fani.


title: Rohkelikko

text: Colinin ensimmäisenä vuotena Salaisuuksien kammio avataan ja sen hirviö, basiliski, kangistaa jästisyntyisiä, joista yhtenä pojan itsensä. Hän kangistuu kamera kädessä ja on saanut kuvan basiliskista, mutta kamera tuhoutuu Dumbledoren avatessa sen katsoakseen filmin. Colin kuuluu Rohkelikkoon. Hän on myös mukana Albuksen Kaartissa. Colinilla on myös nuorempi veli, Dennis Creevey, joka tulee Tylypahkaan Harryn neljäntenä kouluvuotena. Myöhemmin Kuolonsyöjien vallattua taikaministeriön ja perustettua jästisyntyisiä vainoavan osaston, Colin ja Dennis eivät saaneet suorittaa kuudetta ja neljättä vuottaan Tylypahkassa.